**หน่วยที่ 4: สร้างวิสัยทัศน์เอเชียตะวันออกเฉียงใต้**

บทเรียนที่ 3: จากประวัติศาสตร์ที่แยกขาดกระจัดกระจายสู่ประวัติศาสตร์ร่วม

**เซปักตะกร้อ**

***ฉบับแปลอย่างไม่เป็นทางการ***

***โปรดอ้างอิงต้นฉบับภาษาอังกฤษหากจำเป็นต้องมีการตรวจพิสูจน์***

เกริ่นนำ

ด้วยการเป็นภูมิภาคที่เปิดรับอิทธิพลต่างๆ จากภายนอก เอเชียตะวันออกเฉียงใต้ได้รับและปรับอิทธิพลต่างชาติให้เป็นท้องถิ่น และยังได้ผ่านประสบการที่เป็นทั้งการแบ่งแยกเป็นส่วนๆ และรวมตัวในกระบวนการสร้างอัตลักษณ์ของภูมิภาค การซึมซับอิทธิพลต่างๆ อย่างเช่น จากอินเดีย โลกอิสลาม จีน ตลอดจนยุโรปได้กลายเป็นฐานสำหรับทั้งประวัติศาสตร์ร่วมและแยกส่วน ซึ่งปรากฏชัดเจนในหลายๆ ด้าน เช่น การเมือง ระบบเศรษฐกิจ ความสัมพันธ์ทางสังคม วิถีปฏิบัติทางวัฒนธรรม ศาสนาตลอดจนกีฬาและวัฒนธรรมยอดนิยมร่วมสมัย บทเรียนนี้มีเนื้อหาเกี่ยวกับบทบาทของกีฬาในการสร้างอัตลักษณ์ของเอเชียตะวันออกเฉียงใต้โดยใช้*เซปักตะกร้อ*เป็นกรณีในการศึกษาว่าต้นกำเนิดและประวัติศาสตร์ที่กระจัดกระจายของกีฬาชนิดนี้ที่เป็นกีฬาท้องถิ่นยอดนิยมในเอเชียตะวันออกเฉียงใต้กลายเป็นสิ่งที่เปล่งประกายและขับภาพลักษณ์ของเอเชียตะวันออกเฉียงใต้สู่สายตาชาวโลกได้อย่างไร ในขณะที่ประวัติศาสตร์ของประเทศในเอเชียตะวันออกเฉียงใต้เป็นกรณีศึกษาเกี่ยวกับผลของกระแสโลกที่มีต่อภูมิภาค ในทางกลับกันเซปักตะกร้อที่เป็นกีฬาพื้นเมืองก็ส่งผลต่อส่วนต่างๆ ของโลก

*เซปักตะกร้อ*เป็นกีฬาพื้นเมืองของเอเชียตะวันออกเฉียงใต้ เล่นบนสนามที่มีขนาดเท่าๆ กับสนามแบดมินตันคู่ มีผู้เล่นทีมละ 2-4 คนที่ต้องพยายามเตะลูกตะกร้อให้ตกไปบนพื้นสนามของอีกฝ่าย คำว่า *เซปักตะกร้อ* เป็นคำผสมระหว่างคำมลายู *เซปัก* (*sepak* แปลว่า ‘เตะ’) กับคำไทย *ตะกร้อ* ที่เป็นลูกบอลที่ทำจากหวาย รวมกันก็จะแปลตรงๆ ได้ว่า “เตะตะกร้อ”

การเป็นสิ่งพื้นเมืองของเอเชียตะวันออกเฉียงใต้หมายความว่า*เซปักตะกร้อ*เป็นที่รู้จักกันในหลายชื่อทั่วทั้งภูมิภาค ยกตัวอย่างเช่น อินโดนีเซียเรียกว่า*เซปักตะกร้อ* มาเลเซียเรียกว่า*เซปักรากา* (*sepak raga)* ไทยเรียก *ตะกร้อ* ฟิลิปปินส์เรียก *ซิปา (sipa)* เวียดนามเรียก *ดาเคา* (*da cau)* ลาวเรียก *กะต้อ* (*kator)* เมียนมาเรียก *ชินโลน* (*chinlone)* การมีชื่อต่างๆ สำหรับเกมที่มีการเล่นที่คล้ายคลึงกันบ่งบอกว่า*เซปักตะกร้อ*อาจได้รับการดัดแปลงให้เหมาะกับบริบทท้องถิ่นหรือของประเทศทั่วทั้งภูมิภาค ส่วนในเรื่องต้นกำเนิดนั้นมีหลายความเห็นที่แตกต่างกัน

เชื่อกันว่า*เซปักตะกร้อ*ถูกนำมายังเอเชียตะวันออกเฉียงใต้โดยชาวจีนที่มีเกมการเล่นที่คล้ายกันที่เป็นการเตะลูกขนไก่และเลี้ยงให้ลอยอยู่ในอากาศ บันทึกที่เก่าแก่ที่สุดชิ้นหนึ่งที่กล่าวถึงการเล่น*เซปักตะกร้อ*ในเอเชียตะวันออกเฉียงใต้อยู่ในจดหมายเหตุมลายู (*Sejarah Melayu)* โดยมีข้อความบรรยายการเล่น*เซปักรากา*ในอาณาจักรสุลต่านแห่งมะละการะหว่างราจา มูฮัมหมัด ลูกชายของสุลต่านมานเซอร์ ชาห์ และตุน บีซาร์ ลูกชายของตุน เปรัก ซึ่งจบลงด้วยความตายของตุน บีซาร์ด้วยน้ำมือของราจา มูฮัมหมัด แม้ว่าจุดสำคัญของเรื่องราวจะไม่ได้อยู่ที่*เซปักรากา* แต่เป็นเรื่องต้นกำเนิดของการปกครองของชาวมลายูในปาหัง เนื่องจากสุลต่านมานเซอร์ ชาห์ จำต้องสั่งให้ลูกชายออกจากมะละกาไปยังปาหังเป็นการลงโทษ แต่ถึงอย่างนั้นก็ยังเป็นข้อบ่งชี้ว่ามีการเล่น*เซปักตะกร้อ*กันมานานตั้งแต่ศตวรรษที่ 15 แล้ว และเล่นโดยชนชั้นสูงอีกด้วย (Brown, 2009, น. 97-98) จากมะละกา *เซปักตะกร้อ*ก็แพร่ข้ามช่องแคบไปยังสุมาตราในศตวรรษที่ 16 จากนั้นก็ไปถึงชาวบูกิสในสุลาเวสี แล้วพัฒนากลายเป็นเกมพื้นเมืองที่เรียกว่า “รากา” และได้รับความนิยมจนถึงศตวรรษที่ 19

ประวัติศาสตร์ของ*เซปักตะกร้อ*ในไทยก็น่าสนใจไม่แพ้กัน ชอว์น เคลลี ระบุว่ามีบันทึกประวัติศาสตร์ของไทยกล่าวถึงการเล่นกีฬาชนิดนี้ในสมัยสมเด็จพระนเรศวร (พ.ศ.2133-2148) แห่งอาณาจักรอยุธยา ภาพจิตรกรรมฝาหนังของวัดพระแก้วที่กรุงเทพฯ ที่สร้างขึ้นในปีพ.ศ.2328) แสดงภาพหนุมานเล่น*เซปักตะกร้อ*กับสมุนลิง แม้ว่าจะเป็นการเล่นที่ผู้เล่นล้อมวง ส่งรับลูกตะกร้อกันไปมา แต่ในศตวรรษที่ 18 นี้เองที่*เซปักตะกร้อ*เริ่มเป็นรูปเป็นร่างขึ้นมาจนเป็นอย่างที่เราเห็นในปัจจุบัน กติกาการแข่งขันเพิ่งมีการกำหนดขึ้นในปีพ.ศ. 2472 โดยสมาคมกีฬาสยามซึ่งริเริ่มการเล่นโดยมีตาข่ายกั้นแบบวอลเลย์บอลในปีพ.ศ. 2476 อีกห้าหกปีถัดมา *เซปักตะกร้อ*ก็เข้าไปอยู่ในหลักสูตรของโรงเรียนไทย จึงเท่ากับเป็นกีฬาประจำชาติกลายๆ

พึงตระหนักว่าเอเชียตะวันออกเฉียงใต้ส่วนใหญ่ตกเป็นอาณานิคมของชาติยุโรปโดยเริ่มตั้งแต่ศตวรรษที่ 16 จึงน่ายินดีว่า*เซปักตะกร้อ*ที่เป็นกีฬาพื้นบ้านที่มีชื่อเรียกและรูปแบบต่างกันไปสามารถอยู่รอดมาจนพ้นยุคอาณานิคม และยิ่งเติบโตในยุคหลังอาณานิคม ยกตัวอย่างเช่น *เซปักตะกร้อ* หรือที่ฟิลิปปินส์เรียกว่า *ซิปา* รอดพ้นยุคอาณานิคมสเปนและอเมริกันมาได้ *ซิปา*ไม่เพียงแต่เป็นกีฬายอดนิยมของเด็กเท่านั้น ยังเป็นกีฬาประจำชาติของฟิลิปปินส์ด้วยโดยถูกบรรจุในหลักสูตรประถมศึกษาและมัธยมศึกษา จนถึงปีพ.ศ. 2552 จึงถูกแทนที่ด้วย *อาร์นิส* *(arnis)* หรือศิลปะการต่อสู้พื้นบ้าน

เมื่อถึงทศวรรษ 1940 *เซปักตะกร้อ*ได้พัฒนาจากการเล่นที่เป็นการอวดฝีมือการรับส่งลูกตะกร้อกลายเป็นการแข่งขันที่มีตาข่ายกั้น (อย่างที่เราคุ้นเคยในปัจจุบัน) และกติกาอย่างเป็นทางการ ในปีพ.ศ. 2503 มีการประชุมที่กัวลาลัมเปอร์ ประเทศมาเลเซีย โดยมีตัวแทนจากมาเลเซีย สิงคโปร์ อินโดนีเซีย ลาว และไทย มาร่วมกันกำหนดกติกาและระเบียบให้เป็นมาตรฐาน เมื่อมีกติกาที่เป็นมาตรฐาน กีฬาชนิดนี้ได้รับชื่อเรียกอย่างเป็นทางการว่า *เซปักตะกร้อ* และมีการก่อตั้งสหพันธ์เซปักตะกร้อแห่งเอเชีย (ASTAF) เมื่อกติกาได้รับการแปลเป็นภาษาอังกฤษก็เป็นการปูทางสำหรับ*เซปักตะกร้อ*สู่การเป็นกีฬาระหว่างประเทศโดยมีการแข่งขันระหว่างประเทศครั้งแรกในเซียปเกมส์ที่จัดที่มาเลเซียในปีพ.ศ. 2508 (Lim and Mohd Salleh, 2016, หน้า 551) ปัจจุบัน ในฐานะกีฬาระหว่างประเทศที่มีสมาคมเซปักตะกร้อแห่งชาติกว่า 20 แห่ง *เซปักตะกร้อ*อยู่ในการกำกับดูแลของสหพันธ์เซปักตะกร้อระหว่างประเทศ (ISTAF) โดยมีการแข่งขันสำคัญอย่างเช่น ISTAF ซูเปอร์ซีรี่ย์ส ISTAF เวิร์ลด์คัพ และคิงส์คัพเวิร์ลด์แชมเปี้ยนชิพที่จัดขึ้นทุกปี *เซปักตะกร้อ*ยังเป็นกีฬาประจำเอเชียนเกมส์ (ตั้งแต่ปีพ.ศ. 2533) และซีเกมส์ และตอนนี้มีผู้เล่นทั้งชายและหญิง โดยมีการแข่งขันตะกร้อหญิงครั้งแรกในปีพ.ศ. 2540 ที่ประเทศไทย

การแพร่หลายของ*เซปักตะกร้อ*ในฐานะกีฬาระหว่างประเทศเริ่มต้นในทศวรรษ 1980 ในญี่ปุ่น มีการเล่น*เซปักตะกร้อ*ส่วนใหญ่โดยนักศึกษามหาวิทยาลัยซึ่งมีทีมมหาวิทยาลัยอย่างเช่น ชิบะ เคอิโอ และวาเซดะ ในสหรัฐอเมริกาก็มีการเล่นกันในหมู่ชาวลาว ม้ง และไทย ตลอดจนนักศึกษามาเลเซียตามมหาวิทยาลัยในต้นทศวรรษ 1980 และมีฐานอยู่ที่มหาวิทยาลัยนอร์ธร็อพ แคลิฟอร์เนีย ในช่วงกลางทศวรรษ ในที่สุดก็มีการตั้งสมาคมตะกร้อสหรัฐฯ ในปลายทศวรรษ 1980

แต่จริงๆ แล้วคือแคนาดาที่*เซปักตะกร้อ*ปักหลักอย่างมั่นคงได้ในต่างประเทศและในซีกโลกเหนือ เช่นเดียวกับที่การเมืองมีส่วนในการเปลี่ยนเซียปเกมส์ให้กลายเป็นซีเกมส์ เหตุการณ์ทางการเมืองและผลที่เกิดกับผู้คนในเอเชียตะวันออกเฉียงใต้มีส่วนในการสถาปนา*เซปักตะกร้อ*ในแคนาดา ผู้อพยพจากลาวเป็นคนกลุ่มแรกที่นำ*เซปักตะกร้อ*ไปยังแคนาดาในทศวรรษ 1970 จากการหนีความวุ่นวายทางการเมืองในประเทศบ้านเกิด ผู้ที่มีส่วนผลักดันให้กีฬานี้ขึ้นมาอยู่ในระดับระหว่างประเทศคือครูชาวแคนาดาชื่อ ริค เองเกล (Rick Engel) ที่พบเห็นกีฬานี้ในเอเชียตะวันออกเฉียงใต้และนำมาเผยแพร่ในโรงเรียนแคนาดาผ่านโครงการกีฬา การศึกษา และวัฒนธรรมเอเชียระหว่างประเทศ (ASEC) กีฬานี้ได้รับความนิยมอย่างมากจนมีการจัดแข่งขันระหว่างมณฑลของแคนาดาเป็นครั้งแรกในปีพ.ศ. 2541 และในเดือนธันวาคมของปีเดียวกันนั้น ก็มีการจัดตั้งสมาคมเซปักตะกร้อแห่งแคนาดา (STAC) และได้รับการยอมรับเป็นสมาชิกของ ISTAF ปัจจุบัน การแข่งขันแคเนเดียนโอเพ่นเซปักตะกร้อแชมเปี้ยนชิพ (ตั้งแต่ปีพ.ศ. 2542) ดึงดูดทีมจากทั่วแคนาดา สหรัฐฯ ญี่ปุ่น มาเลเซีย และจีน

ควรหมายเหตุด้วยว่าแม้ว่า*เซปักตะกร้อ*จะถือกำเนิดจากเอเชียตะวันออกเฉียงใต้ แต่การแพร่ขยายของกีฬานี้ไม่ได้เป็นไปในทิศทางเดียว ริค เองเกล กลายเป็นผู้ฝึกสอนและผู้เชี่ยวชาญ*เซปักตะกร้อ*ที่เป็นที่ต้องการตัวสูง เขาเขียนหนังสือสอนการเล่นสามเล่มและผลิตดีวีดีภายใต้สมาคมเซปักตะกร้อแห่งแคนาดา หนังสือเล่มหนึ่งของเขา คือ *Sepak takraw 101 – The Complete Coaching/Instructional Manual for Sepak takraw (เซปักตะกร้อ 101 – คู่มือฝึกสอนเซปักตะกร้อฉบับสมบูรณ์)* ได้รับการแปลเป็นภาษาอินโดนีเซียและเผยแพร่ในอินโดนีเซียในฐานะส่วนหนึ่งของโครงการการศึกษาของรัฐบาล เรื่องนี้แสดงให้เห็นอย่างชัดเจนถึงกระแสการแลกเปลี่ยนที่ไหลไปมาระหว่างเอเชียตะวันออกเฉียงใต้กับโลก *เซปักตะกร้อ*เป็นกีฬาที่กำเนิดในเอเชียตะวันออกเฉียงใต้และถูกส่งออกไปยังโลก ซึ่งเป็นการสร้างอัตลักษณ์ทางกีฬาที่เป็นของพื้นถิ่นของเอเชียตะวันออกเฉียงใต้ ตัวกีฬานี้เองก็ได้ประโยชน์จากความสนใจและการร่วมสร้างสรรค์จากผู้คนนอกเอเชียตะวันออกเฉียงใต้

อ้างอิง

Aung-Thwin, M. 2012.‘Towards a national culture: chinlone and the construction of sport in post-colonial Myanmar’, *Sport in Society*, Vol. 15, No. 10, pp. 1341 – 1352.

International Speak Takraw Federation. n.d.*An Introduction to Sepak takraw: Part 1 What is Sepaktakraw?*.<https://www.youtube.com/watch?v=Dw7Z9oASHeE>. (3 m 35 s)(Accessed 17 September 2019).

Lim, P. H. and Salleh Aman, M. 2016.‘The History of the South East Asian Peninsular Games, 1959-1975’, *The International Journal of the History of Sport*, Vol. 33, No. 5, pp. 545 – 568.

Reid, A. 1988.*Southeast Asia in the Age of Commerce 1450-1680; Volume One: The Lands below the Winds*. New Haven and London: Yale University Press.

*Sepak takraw* Association of Canada. n.d. *InternationalSepakTakraw History*.<http://takrawcanada.com/?q=node/7>. (Accessed 17 September 2019).

แหล่งข้อมูลเสริม

*หนังสือและบทความ*

Avineshwaran, T. 2013. ‘The legacy of *Sepak Takraw’.The Star Online*, 8 March 2013. <http://www.thestar.com.my/lifestyle/archive/2013/03/08/the-legacy-of-sepak-takraw/> (เข้าถึงเมื่อ 20 มิถุนายน 2559).

Kelley, Shawn. n.d.‘*Takraw*: A Traditional Southeast Asian Sport’,*Tourism Authority of Thailand e-Magazine.* <https://web.archive.org/web/20070710234948/http://www.tatnews.org/emagazine/2813.asp>, (เข้าถึงเมื่อ 20 มิถุนายน 2559).

International Sepak Takraw Federation (ISTAF).n.d. *History and Heritage*.[http://www.Sepak Takraw.org/about-istaf/](http://www.sepaktakraw.org/about-istaf/) (เข้าถึงเมื่อ 20 มิถุนายน 2559).

*วิดีโอ*

International Speak Takraw Federation. n.d. *An Introduction to Sepak takraw: Part 1 What is Sepaktakraw?*.<https://www.youtube.com/watch?v=Dw7Z9oASHeE>. (3 นาที 35 วินาที) (เข้าถึงเมื่อ 17 กันยายน 2562).

Philippines, Department of Education. 2013. *Indigenous games in the ASEAN*.<https://www.youtube.com/watch?v=WAeJNj8EvzM> (ช่วง 1 นาที 38 วินาทีแรก)

*เว็บไซต์*

International Sepak Takraw Federation (ISTAF).[http://www.Sepak Takraw.org/](http://www.sepaktakraw.org/)

หน่วยที่ 4: สร้างวิสัยทัศน์เอเชียตะวันออกเฉียงใต้

*บทเรียนที่ 3: จากประวัติศาสตร์ที่แยกขาดกระจัดกระจายสู่ประวัติศาสตร์ร่วม*

***เซปักตะกร้อ***

เกริ่นนำ

บทเรียนนี้กล่าวถึงกีฬายอดนิยม*เซปักตะกร้อ*ที่กำเนิดในเอเชียตะวันออกเฉียงใต้และตอนนี้มีการเล่นไปทั่วโลก ความนิยมใน*เซปักตะกร้อ*ภายในเอเชียตะวันออกเฉียงใต้ที่เรียกกันในหลายชื่อสะท้อนถึงความหลากหลายภายในภูมิภาคและในขณะเดียวกันก็แสดงถึงความสามารถในการสร้างความเป็นหนึ่งเดียวเนื่องจากกีฬานี้เป็นหลักสำคัญในซีเกมส์ นอกจากจะยึดโยงชาวเอเชียตะวันออกเฉียงใต้ไว้ด้วยกันแล้ว *เซปักตะกร้อ*ยังมีบทบาทในการนำเสนอภาพลักษณ์ของความเป็นเอเชียตะวันออกเฉียงใต้สู่สายตาชาวโลกด้วย เนื่องจากได้รับความนิยมในยุโรป อเมริกาเหนือ และเอเชียตะวันออก *เซปักตะกร้อ*จึงกลายเป็นกีฬาที่ผูกกับเอเชียตะวันออกเฉียงใต้และส่งผลต่อมุมมองของชาวโลกที่มีต่อภูมิภาคนี้

|  |  |  |
| --- | --- | --- |
| วิชา | ประวัติศาสตร์/สังคมศึกษา/พลศึกษา | |
| หัวข้อ | จากประวัติศาสตร์ที่แยกขาดกระจัดกระจายสู่ประวัติศาสตร์ร่วม: เซปักตะกร้อ | |
| สาระสำคัญ | อัตลักษณ์ของภูมิภาคเอเชียตะวันออกเฉียงใต้ถูกสร้างขึ้นจากความหลากหลายและความมีจุดร่วมโดยองค์กรระดับภูมิภาคและด้วยงานระดับภูมิภาค ไปจนถึงกิจกรรมในชีวิตประจำวันเช่น กีฬา ศิลปะ และวัฒนธรรมยอดนิยม อัตลักษณ์นี้กำลังพัฒนาไปตลอดเวลาและมีส่วนในการสร้างวิสัยทัศน์เอเชียตะวันออกเฉียงใต้ในฐานะภูมิภาคแห่งอนาคต  กีฬาอย่าง*เซปักตะกร้อ*สะท้อนความหลากหลายและจุดร่วมภายในเอเชียตะวันออกเฉียงใต้ ความนิยมใน*เซปักตะกร้อ*มีส่วนในการสร้างความเข้าใจและความสนใจในภูมิภาคเอเชียตะวันออกเฉียงใต้ในหมู่ชาวโลก | |
| กรอบคิด | อัตลักษณ์  ความนิยม  ความภาคภูมิใจ  กีฬา | |
| ระดับ | มัธยมศึกษาตอนต้น | |
| จำนวนคาบ/บทเรียน | 2-3 คาบ (1 คาบประมาณ 50 นาที) | |
| อุปกรณ์ที่จำเป็น | เครื่องฉายวิดีโอและอินเตอร์เน็ตเพื่อฉายวิดีโอคลิป (หรือนำวิดีโอบันทึกไว้ในสื่อเก็บข้อมูล)  สื่อการเรียนและแบบฝึกหัดสำหรับแจกนักเรียน | |
| ความรู้พื้นฐาน | * ความคุ้นเคยกับกีฬาและซีเกมส์ * ควรผ่านบทเรียนที่ 2 ซีเกมส์ ในหน่วยที่ 4 นี้มาแล้ว | |
| วัตถุประสงค์การเรียนรู้  *เมื่อจบบทเรียน นักเรียนจะสามารถ* | | |
| ความรู้ | ทักษะ | ทัศนคติ |
| 1. เข้าใจบทบาทของกีฬายอดนิยมในการสร้างอัตลักษณ์ของประเทศและภูมิภาค 2. เข้าใจและแลกเปลี่ยนเกี่ยวกับต้นกำเนิด พัฒนาการทางประวัติศาสตร์และการได้รับความนิยมของเซปักตะกร้อในเอเชียตะวันออกเฉียงใต้ | 1. ฝึกทักษะการอ่านข้อมูลจากเอกสารชั้นต้นและชั้นรอง 2. ฝึกทักษะการฟังและจดบันทึกจากการดูวิดีโอ 3. มีประสบการณ์การแลกเปลี่ยนและค้นคว้ากันเป็นกลุ่ม 4. ฝึกทักษะการเขียนและการสื่อสารปากเปล่า | 1. เห็นคุณค่าของกีฬา วัฒนธรรมยอดนิยมร่วมสมัย และกิจกรรมอื่นที่ดู “ไม่จริงจัง” เป็นเรื่องที่น่าสำรวจค้นหาในทางประวัติศาสตร์ 2. เห็นความสำคัญของกีฬาในการพัฒนาประวัติศาสตร์ร่วมในเอเชียตะวันออกเฉียงใต้และปฏิสัมพันธ์ของภูมิภาคกับโลก |

|  |  |  |  |
| --- | --- | --- | --- |
| ช่วง | การดำเนินการสอน | สื่อการเรียน | หลักการและหตุผล |
| เกริ่นนำ  [5 นาที] | 1. **ครูบรรยาย:**   แนะนำหัวข้อและขอบเขตเนื้อหาของบทเรียน ประเด็นหลักอาจตั้งเป็นคำถามได้ว่า   * กีฬามีส่วนสร้างอัตลักษณ์ของเราอย่างไร? * การพัฒนากีฬาพื้นบ้านมีส่วนในการพัฒนาอัตลักษณ์ของภูมิภาคอย่างไร? * เน้นกรอบคิดเรื่องอัตลักษณ์และประวัติศาสตร์ร่วมโดยเน้นประเด็นที่ว่ากีฬามีส่วนในการสร้างอัตลักษณ์ ถ้าเป็นไปได้ก็ชี้ให้เห็นด้วยว่ามีปัจจัยทางเศรษฐกิจ/ธุรกิจเบื้องหลังการได้รับความนิยมของกีฬาบางประเภทด้วยเช่นกัน  1. **กิจกรรมกระตุ้นความสนใจ: ระบุชื่อกีฬา**     1. แสดงภาพหรือฉายวิดีโอเกี่ยวกับกีฬาประเภทต่างๆ ให้นักเรียนดู และให้นักเรียนบอกชื่อกีฬาเหล่านั้น    2. อีกทางเลือกหนึ่งคือ พิมพ์แบบฝึกหัด 1 ออกมาและแจกให้นักเรียนเพื่อแลกเปลี่ยนและระบุชื่อกีฬาโดยใช้วิธีคิด-จับคู่-นำเสนอแลกเปลี่ยน | * แบบฝึกหัด 1: กีฬานี้คืออะไร? | การบรรยายของครูเป็นการให้บริบทกับนักเรียน ครูได้อธิบายว่าหัวข้อนี้สัมพันธ์กับเนื้อหาของหลักสูตรที่นักเรียนกำลังเรียนอยู่อย่างไร  กิจกรรมกระตุ้นความสนใจช่วยปลุกความรู้ที่นักเรียนมีอยู่แล้วเกี่ยวกับกีฬาชนิดต่างๆ |
| ดำเนินบทเรียน 1  [45 นาที] | 1. **คิด-จับคู่-นำเสนอแลกเปลี่ยน: กีฬายอดนิยมในเอเชียตะวันออกเฉียงใต้**    1. แจกสื่อการเรียน 1: “กีฬา 7 ประเภทที่เป็นของเอเชียตะวันออกเฉียงใต้โดยเฉพาะ”    2. ทางเลือก: ฉายวิดีโอ “กีฬาพื้นบ้านในอาเซียน”    3. ให้นักเรียนอ่านข้อมูลและแลกเปลี่ยนกับเพื่อนที่นั่งข้างๆ ว่ารู้จักหรือเคยเล่นกีฬาใดบ้างในบรรดา 7 ประเภทนั้น    4. Wrap up the activity by getting selected students to share which of the sports they may have played, making sure to try and guide the discussion towards *sepak takraw*. ปิดท้ายกิจกรรมด้วยการเลือกนักเรียนให้นำเสนอว่ามีกีฬาใดบ้างที่ตนเคยเล่น ครูพยายามนำการแลกเปลี่ยนไปยังเซปักตะกร้อ 2. **แนะนำเกี่ยวกับเซปักตะกร้อ**    1. ฉายวิดีโอ (หรือภาพ) แสดงการแข่งขันเซปักตะกร้อ และให้นักเรียนระบุชื่อกีฬา    2. ให้นักเรียนแลกเปลี่ยนข้อสังเกตเกี่ยวกับกีฬานี้ (วิดีโอจะเหมาะมากเพราะนักเรียนจะได้เห็นลีลาการเล่นในการแข่งขัน)    3. นักเรียนตอบคำถาม: นักเรียนสังเกตเห็นอะไรบ้างจากการเล่นเซปักตะกร้อ? มันแตกต่างไปจากกีฬาอื่นๆ ที่นักเรียนรู้จักอย่างไร? 3. **งานกลุ่ม: หาข้อมูลเพิ่มเติมเกี่ยวกับเซปักตะกร้อ**    1. แบ่งนักเรียนออกเป็นกลุ่มและแจกแบบฝึกหัด 2 “เซปักตะกร้อคืออะไร” ให้อ่านและแลกเปลี่ยนกันในกลุ่ม    2. ให้นักเรียนทำแบบฝึกหัดแล้วแลกเปลี่ยนคำตอบ (ทางเลือก: ให้นักเรียนอ่านข้อมูลแล้วตั้งคำถามให้นักเรียนตอบ)    3. อธิบายความเป็นมาของเซปักตะกร้อโดยอ้างบันทึกทางประวัติศาสตร์อย่างเช่น จดหมายเหตุมลายูและภาพจิตรกรรมฝาผนังที่วัดพระแก้วในกรุงเทพฯ | * สื่อการเรียน 1: “กีฬา 7 ประเภทที่เป็นของเอเชียตะวันออกเฉียงใต้โดยเฉพาะ” * วิดีโอ “กีฬาพื้นบ้านในอาเซียน”   <https://www.youtube.com/watch?v=WAeJNj8EvzM>   * แนะนำวิดีโอ: “*ทำความรู้จักกับเซปักตะกร้อ*” <https://www.youtube.com/watch?v=Dw7Z9oASHeE>) * อีกทางเลือกหนึ่ง ครูอาจคัดเลือกวิดีโอที่แสดงการแข่งขันเซปักตะกร้อของทีมชาติต่างๆ ให้นักเรียนดู * แบบฝึกหัด 2: เซปักตะกร้อคืออะไร? | กิจกรรม “กีฬายอดนิยมในเอเชียตะวันออกเฉียงใต้” ดึงความสนใจมาที่กีฬาที่เป็นของเอเชียตะวันออกเฉียงใต้โดยเฉพาะ การให้นักเรียนอ่านและแลกเปลี่ยนกันว่ากีฬาใดในสื่อการเรียน 1 ที่ตนรู้จักหรือเคยเล่น เป็นการเตรียมนักเรียนสำหรับการแลกเปลี่ยนเกี่ยวกับเซปักตะกร้อที่จะตามมา  สื่อการเรียน 1 เป็นข่าวหนังสือพิมพ์ออนไลน์ที่อ่านง่าย นักเรียนไม่น่าจะมีปัญหากับการอ่านข่าวนี้  ในการสอนสองคาบสำหรับบทเรียนนี้ ครูอาจจบคาบแรกตรงการทำงานกลุ่มหรือฉายวิดีโอ “ทำความรู้จักกับเซปักตะกร้อ” เป็นหนังตัวอย่าง  ข้อเสนอแนะอย่างหนึ่งในการจบคาบเรียนคือ ครูให้ข้อมูลเพิ่มเติมเกี่ยวกับความเป็นมาของเซปักตะกร้อ (อ้างอิงบทความนำ สื่อการเรียน 6 และ 7) และอาจจะให้นักเรียนกลับไปอ่านข้อมูลเกี่ยวกับประวัติศาสตร์ของกีฬานี้เป็นการบ้านเพื่อเตรียมตัวสำหรับคาบถัดไป  คาบถัดไปก็จะเริ่มตรง ดำเนินบทเรียน 2 |
| ดำเนินบทเรียน 2  [40 นาที] | 1. **งานกลุ่ม: ข้อมูลทางประวัติศาสตร์เกี่ยวกับเซปักตะกร้อ**    1. ถ้าเริ่มคาบใหม่ ครูทบทวนสิ่งที่แลกเปลี่ยนกันไปในคาบที่แล้ว คือ กีฬาเฉพาะของเอเชียตะวันออกเฉียงใต้และจุดเน้นที่เซปักตะกร้อ    2. บรรยายเกี่ยวกับต้นกำเนิดของเซปักตะกร้อ โดยชี้ว่ามีหลายประเทศที่มีการเล่นกีฬานี้มาตั้งแต่ศตวรรษที่ 15 จากสื่อการเรียน 2, 3 และ 4    3. แบ่งนักเรียนออกเป็นกลุ่มและแจกสื่อการเรียนอันใดอันหนึ่ง (2, 3 หรือ 4) ให้กับแต่ละกลุ่ม แล้วแต่ละกลุ่มอ่านและแลกเปลี่ยนเกี่ยวกับคำถามที่ให้ไว้ (หรือคำถามที่ครูอาจเพิ่มมา) แล้วนำเสนอปากเปล่าต่อชั้นเรียน    4. ในการนำเสนอของกลุ่ม นักเรียนคนอื่นควรมีสื่อการเรียนที่กลุ่มที่กำลังนำเสนอใช้เพื่อที่ทุกคนจะได้ตามทัน    5. ทางเลือกคือ แสดงสื่อการเรียน 2, 3 และ 4 โดยใช้พาวเวอร์พอยนต์และพานักเรียนอ่านและแลกเปลี่ยน 2. **ครูบรรยาย**    * อธิบายประวัติศาสตร์ที่มีมายาวนานของเซปักตะกร้อในประเทศต่างๆ ในเอเชียตะวันออกเฉียงใต้ (ใช้มะละกาในมาเลเซียและไทยเป็นตัวอย่าง หรือประเทศอื่นตามความเหมาะสม) และว่าเซปักตะกร้อถือเป็นกีฬาพื้นบ้านของเอเชียตะวันออกเฉียงใต้ได้อย่างไร    * จากนั้นชี้ถึงการแพร่กระจายของเซปักตะกร้อในโลกและให้นักเรียนเดาอันดับของประเทศนอกเอเชียที่เล่นเซปักตะกร้อโดยใช้แบบฝึกหัด 3    * คำตอบสำหรับครู   สหรัฐอเมริกา – 10  เยอรมัน – 14  ฝรั่งเศส – 18  ออสเตรเลีย – 23  แคนาดา – ไม่จัดอันดับ  สวิตเซอร์แลนด์ – 21   * ชี้ว่าในอดีต กีฬานี้มีแต่ผู้ชายเล่นกันเป็นส่วนใหญ่ แต่ในช่วงทศวรรษหลังๆ มานี้ ผู้หญิงก็มีความสนใจและเข้าร่วมการแข่งขันระดับภูมิภาคและโลก  1. **แลกเปลี่ยนในชั้นเรียน**    1. คุมประเด็นการแลกเปลี่ยนของนักเรียนให้มุ่งไปที่ความเชื่อมโยงระหว่างกีฬาที่เราเล่นและอัตลักษณ์ของเรา    2. ให้นักเรียนพิจารณาเซปักตะกร้อในฐานะกีฬาที่เป็นพื้นบ้านของเอเชียตะวันออกเฉียงใต้ และว่าตอนนี้ถูกส่งออกไปยังประเทศอื่นในโลกได้อย่างไร    3. ให้นักเรียนคิดว่าการเล่นเซปักตะกร้อในส่วนต่างๆ ของโลกอาจมีส่วนกำหนดภาพลักษณ์ของตัวเองในฐานะชาวเอเชียตะวันออกเฉียงใต้อย่างไร  คำถามชี้แนะอาจมีดังนี้  * นักเรียนรู้สึกภาคภูมิใจหรือไม่เวลามีการเล่นกีฬานี้ในการแข่งขันระหว่างประเทศ? * นักเรียนรู้สึกอย่างไรเวลาเห็นผู้เล่นจากประเทศอื่นเล่นกีฬาที่นักเรียนคุ้นเคย?   1. ชี้ถึงความเชื่อมโยงระหว่างเอเชียตะวันออกเฉียงใต้กับโลก และการที่ภายในเอเชียตะวันออกเฉียงใต้เองเซปักตะกร้อมีต้นกำเนิดและประวัติศาสตร์ต่างๆ แต่สำหรับโลกแล้วถูกมองว่าเป็นกีฬาเอเชียตะวันออกเฉียงใต้ ให้นักเรียนพิจารณา (และดึงเนื้อหาจากบทเรียนว่าด้วยซีเกมส์ตามที่เป็นไปได้) ว่ากีฬาสามารถผนึกรวมภูมิภาคและสร้างจุดร่วมขึ้นมาได้อย่างไร | * **สื่อการเรียน 2**: **ภาพจิตรกรรมฝาหนังของวัดพระแก้วที่แสดงการเตะตะกร้อ** * **สื่อการเรียน 3**: **ข้อความที่ยกมาจากจดหมายเหตุมลายู** * **สื่อการเรียน 4**: **กีฬาตะกร้อ** * **สำหรับครู**: * **สื่อการเรียน 6**: **เซปักตะกร้อ**: **ประวัติศาสตร์และมรดก** * **สื่อการเรียน 7**: **ตะกร้อ**: **กีฬาพื้นบ้านของเอเชียตะวันออกเฉียงใต้** * **แบบฝึกหัด 3**: **เดาอันดับ**   **สำหรับครู**:   * **สื่อการเรียน 5 การจัดอันดับประเทศปีพ.ศ. 2558** * **สื่อการเรียน 8 ผู้หญิงในเซปักตะกร้อ** | กิจกรรมนี้ต่อเนื่องจากกิจกรรม 5 (รู้เพิ่มเติมเกี่ยวกับเซปักตะกร้อ) แต่ใช้แนวทางประวัติศาสตร์โดยใช้หลักฐานทางประวัติศาสตร์สองชิ้น (ภาพจิตรกรรมฝาผนังและจดหมายเหตุ) รวมถึงบทบรรยายสั้นๆ ของนักประวัติศาสตร์ แบบฝึกหัดนี้จะทำให้นักเรียนได้ฝึกทักษะการอ่าน และลอง “อ่าน” ภาพ การนำเสนอปากเปล่าในตอนจบกิจกรรมก็จะทำให้นักเรียนได้มีโอกาสฝึกทักษะการสื่อสารปากเปล่า  ด้วยการตั้งคำถามสำหรับการแลกเปลี่ยนว่ากีฬาที่นักเรียนเล่นมีส่วนสร้างภาพลักษณ์ของตัวเองในฐานะชาวเอเชียตะวันออกเฉียงใต้อย่างไร ครูต้องสามารถดำเนินการแลกเปลี่ยนที่มีคำตอบหลายแบบจากนักเรียนได้ |

**หน่วยที่ 4: สร้างวิสัยทัศน์เอเชียตะวันออกเฉียงใต้**

บทเรียนที่ 3: จากประวัติศาสตร์ที่แยกขาดกระจัดกระจายสู่ประวัติศาสตร์ร่วม

**เซปักตะกร้อ**

สื่อการเรียนและแบบฝึกหัด

สื่อการเรียน 1**:** กีฬา 7 ประเภทที่เป็นของเอเชียตะวันออกเฉียงใต้โดยเฉพาะ

ไม่ว่าเราอยากจะยอมรับหรือไม่ก็ตาม กีฬายอดนิยมที่เล่นกันทั่วโลกส่วนใหญ่เป็นผลผลิตของอารยธรรมตะวันตก แต่เรามีอะไรเล่นให้เรียกเหงื่อก่อนที่ชาวยุโรปจะนำฟุตบอลและแบดมินตันเข้ามาในเอเชียตะวันออกเฉียงใต้? มั่นใจพอสมควรว่าไม่ใช่มีแค่หมากหลุมหรือหมากขุม (congkak หรือ mancala) กับการเล่นว่าวเป็นแน่

ใช่ เรามีกีฬาของเราเองที่มีเฉพาะเอเชียตะวันออกเฉียงใต้ กีฬาที่มีการแข่งขันในซีเกมส์ต่อไปนี้ล้วนมีผู้ติดตามจำนวนมากในเอเชียตะวันออกเฉียงใต้ แต่มีเพียงชนิดเดียวเท่านั้นที่ได้รับการยอมรับเป็นกีฬาโอลิมปิค

1. **อาร์นิส (Arnis)**



*อาร์นิส*เป็นศิลปะการต่อสู้ด้วยอาวุธของฟิลิปปินส์ ต่างจากศิลปะการต่อสู้แบบอื่นๆ คือ การฝึกอาร์นิสเริ่มจากการใช้อาวุธแล้วพัฒนามาเป็นการใช้มือเปล่า แต่การใช้ไม้หรือมีดก็ยังเป็นที่นิยม อาร์นิสเป็นศิลปะการต่อสู้ที่มุ่งใช้ประโยชน์ในทางปฏิบัติโดยไม่เน้นเรื่องคุณธรรมหรือการปฏิบัติตน กล่าวอีกอย่างคือ ต่อยก่อน แล้วค่อยทำสมาธิ

กีฬาประจำชาติฟิลิปปินส์ปรากฏเพียงครั้งเดียวในซีเกมส์ปีพ.ศ. 2548 ที่มะนิลาและยังไม่เคยกลับมาเล่นอีก แต่ก็มีกำหนดจะกลับมาในซีเกมส์ปี 2562 ที่จะมีขึ้นที่มะนิลา คลาร์ก ซูบิก และบีแอลที (บาทังกัส ลา ยูเนียน และตาเกเต) ประเทศฟิลิปปินส์

**ชื่อเรียกอื่นๆ:**

ฟิลิปปินส์: เอสคริมา (Eskrima), คาลี (Kali)

ภาพถ่าย: [CC BY 2.0](https://creativecommons.org/licenses/by/2.0/)[Olivia Chow](https://www.flickr.com/photos/oliviachow/15025832338/in/photolist-4fAYFs-7NZFR4-7NZCZR-7P4yKL-7P4AYq-7P4zzq-7NZBGr-7P4DZw-7P4Guo-7VkrYL-oTMjsN)

**2. มวย**

 ถ้าคุณอยากเห็นคนไทย กัมพูชา ลาว และเมียนมาทะเลาะกัน แค่ถามว่าใครเป็นต้นคิดมวยเตะแบบเอเชียตะวันออกเฉียงใต้ นี่เป็นประเด็นชวนทะเลาะในหมู่ประเทศเหล่านี้ เชื่อกันว่าศิลปะการต่อยมวยที่ใช้เท้าด้วยที่พบทั่วทั้งภูมิภาคมีการพัฒนามานานหลายศตวรรษเวลาที่ชนเผ่าต่างๆ เคลื่อนย้ายลงมาจากจีนก่อนลงหลักปักฐานที่เอเชียตะวันออกเฉียงใต้แผ่นดินใหญ่

ถึงแม้จะเป็นกีฬายอดนิยมไปทั่วโลก แต่ก็ต้องรอจนถึงซีเกมส์ปี 2548 ที่มะนิลา กีฬานี้จึงได้รับการยอมรับเป็นกีฬาแข่งขันชิงเหรียญ แต่ก็ต้องผ่านเรื่องดราม่าไม่ใช่น้อย เนื่องจากว่ากีฬานี้มีอยู่ทั่วเอเชียตะวันออกเฉียงใต้แผ่นดินใหญ่ จึงไม่ใช่ทุกคนที่พอใจที่จะแข่งขันภายใต้ชื่อมวยไทย กัมพูชาถึงกับไม่เข้าร่วมการแข่งขันเป็นการประท้วงการใช้ชื่อเรียกดังกล่าว ในการแก้ปัญหานี้ จึงมีการเรียกกีฬานี้ว่า มวย เฉยๆ ในซีเกมส์หลังจากนั้น

ข้อเท็จจริงยังมีอยู่อีกว่ามวยไทยซึ่งได้รับความนิยมมากที่สุดในบรรดามวยเตะของเอเชียตะวันออกเฉียงใต้ เป็นกีฬาเพียงชนิดเดียวในรายการนี้ที่ได้รับการรับรองเป็นกีฬาโอลิมปิก

**ชื่อเรียกต่างๆ:**

ไทย: มวยไทย

ลาว: มวยลาว

กัมพูชา: ประดัลเสรี (Pradal serey)

เมียนมา: เล็ธเวย (Lethwei)

มาเลเซีย: โตมวย (Tomoi)

ภาพถ่าย: [CC BY 2.0](https://creativecommons.org/licenses/by/2.0/) [Mario\_Arias](https://www.flickr.com/photos/buzzthrill/4373881704/in/photolist-7EvhDw-8MhFLJ-7P4DZw-8MeAAH-8dKjZB-aBVmHX-7eQTNw-NLo9bF-NLo8Tg-8dNBP1-Yapknq-QPD3zN-2bqChSS-XdkTFu-NLo7Cv-NLo7PT-aBVmCp-rd8f-9GfS7c-9cXDCH-9GfShe-aBY26N-9GiLo9-7ErqGi-LZgro-dNnaHx-dNna5M-5DmGTh-4PjTcq-dNnakK-dNn7vt-7JnhT-dNsH51-7Evmnf-EDTae7-dNsJuy-p8SAFN-dNsJGU-dNsHa5-dNn9jt-ELpJQF-dNn7Bp-61Kgo9-7EvmLN-MVqXAk-2bB6XY1-8GfWFd-dNn9Tt-dNn9vt-EEereT" \t "_blank)

**3. ปันจักสีลัต (Pencak Silat)**

คุณได้รู้แล้วว่าจะยั่วยุคนในเอเชียตะวันออกเฉียงใต้แผ่นดินใหญ่ได้อย่างไร คราวนี้ข้ามมาหาเรื่องในเอเชียตะวันออกเฉียงใต้ที่เป็นหมู่เกาะกันต่อ แค่เอ่ยคำว่า “สีลัต” ขึ้นมาเวลาอยู่กับเพื่อนชาวมาเลเซียกับอินโดนีเซีย แล้วก็จิบเตห์ตาริก (ชาชัก) ไประหว่างชมการประคารม

*สีลัต*เป็นคำเรียกกว้างๆ ที่ครอบคลุมศิลปะการต่อสู้แบบต่างๆ ที่พัฒนาขึ้นมาในบริเวณที่เป็นภาคใต้ของไทย มาเลเซียบนคาบสมุทร สิงคโปร์ และอินโดนีเซียในปัจจุบัน ในอินโดนีเซีย *สีลัต*ถูกผสมกับศิลปะการต่อสู้ท้องถิ่นอีกอย่างหนึ่ง คือ *ปันจัก (pencak)* ในการแข่งขันอาชีพ *ปันจักสีลัต* (*Pencaksilat)* เป็นกีฬาแข่งขันชิงเหรียญครั้งแรกในซีเกมส์ปี 2530 ที่จาการ์ต้า โชคดีที่เพื่อนบ้านของอินโดนีเซียไม่มีปัญหากับชื่อนี้มากนัก พวกเขาเพียงพอใจที่รู้ว่าตนมีโอกาสสูงขึ้นที่จะคว้าเหรียญจากการบรรจุกีฬาชนิดนี้

*ปันจักสีลัต*ยังเป็นกีฬาเอเชียนเกมส์อีกด้วย แน่ล่ะ อินโดนีเซียเป็นผู้นำกีฬานี้เข้ามาในเอเชียนเกมส์เมื่อเป็นเจ้าภาพเอเชียนเกมส์ปี 2561 ที่จาการ์ต้าและปาเล็มบัง

ถึงแม้ว่าเวียดนามไม่ได้มีประเพณีการเล่น*สีลัต*มาอย่างยาวนานเหมือนบ้านพี่เมืองน้องในภูมิภาค แต่ก็เป็นจ้าวครองเวทีการแข่งขันระหว่างประเทศในช่วงหลังมานี้ หลังจากที่ประเทศอย่างมาเลเซียและอินโดนีเซียครองมาตลอด

**ชื่อเรียกต่างๆ:**

ไทย: ดีกา/บือดีกา

มาเลเซีย/อินโดนีเซีย: กายง/กายัง (Gayong/Gayung)

อินโดนีเซีย: สีเล็ก (Silek) มานจา (Manca) แมนโป (Maenpo)

ภาพถ่าย: CC BY 2.0 John Seb Barber

**4. โววีนัม (Vovinam)**

โอเค เราสัญญาว่านี่จะเป็นศิลปะการต่อสู้อันสุดท้ายในรายการนี้ *โววีนัม* (*Vovinam)* เป็นศิลปะการต่อสู้ยอดนิยมในเวียดนามที่ไม่ได้มีประวัติศาสตร์ยาวนานมากนักเมื่อเทียบกันอย่างอื่นในรายการนี้ เนื่องจากมีการก่อตั้ง*โววีนัม เวียด โว ดาว* *(Vovinam Viet Vo Dao)* ขึ้นในปี 2481 โดยเหงวียน ล็อค (Nguyen Loc)

*โววีนัม*ถูกสร้างขึ้นเพื่อเป็นเทคนิคการป้องกันตัวที่ใช้เวลาศึกษาไม่นาน ศิลปะการต่อสู้นี้ได้รับการแนะนำในซีเกมส์ปี 2554 ที่จาการ์ต้าและปาเล็มบัง และกลับมาอีกในซีเกมส์ปี 2557 ที่เนปิดอว์ เมียนมา *โววีนัม*ถูกกำหนดให้มีการแข่งขันที่ซีเกมส์ปี 2562 ที่มะนิลา ฟิลิปปินส์ แต่ภายหลังถูกถอดออกไป

**ชื่อเรียกต่างๆ:**

เวียดนาม: โวเวียดนาม เวียดโวดาว

**5. เซปักตะกร้อ (Sepak Takraw)**

ถ้าจะมีกีฬาที่คู่ควรกับการถูกเรียกว่ากีฬาของเอเชียตะวันออกเฉียงใต้อย่างแท้จริง ก็จะต้องเป็น*เซปักตะกร้อ* กีฬาพื้นบ้านที่เล่นกันไปเกือบทั่วทั้งภูมิภาค กระทั่งชื่อก็เป็นการผสมคำจากสองภาษาคือ คำมลายู *เซปัก* *(sepak)* ที่แปลว่า ‘เตะ’ กับคำไทย *ตะกร้อ* ที่หมายถึงลูกหวายที่ใช้ในการเล่น

*เซปักตะกร้อ*มีการเล่นบนสนามคล้ายกับสนามวอลเลย์บอลหรือแบดมินตันที่มีตาข่ายกั้นกลาง แต่ต่างจากวอลเลย์บอลที่ผู้เล่นไม่สามารถใช้มือแตะลูกตะกร้อ ใช้ได้แต่เท้า ศีรษะ เข่า และหน้าอก

ฟังดูเหมือนง่ายนะ ใช่ไหม? ในความเป็นจริง ต้องใช้ความสามารถแบบกายกรรมและความคล่องแคล่วผาดโผนอย่างมาก เหมือนกับเอาฟุตบอลกับวอลเลย์บอลมารวมกัน แล้วผสมศิลปะการต่อสู้เข้าไปพอประมาณ

แต่ละประเทศในเอเชียตะวันออกเฉียงใต้ต่างมีกติกาและขนบการเล่น*เซปักตะกร้อ*ของตัวเอง จึงต้องมาตกลงกำหนดกติกาอย่างเป็นทางการกันก่อนเมื่อกีฬานี้กลายเป็นการแข่งขันชิงเหรียญในเซียปเกมส์ปี 2508 (ก่อนจะเป็นซีเกมส์) ที่กัวลาลัมเปอร์

*เซปักตะกร้อ*ยังถูกบรรจุเข้าไปในเอเชียนเกมส์ตั้งแต่ปี 2533 ที่ปักกิ่ง จีน ไม่แน่ว่าสักวันเราก็อาจจะเห็น*เซปักตะกร้อ*กลายเป็นกีฬาโอลิมปิกก็ได้!

*เซปักตะกร้อ*ถูกถือเป็นกีฬาประจำชาติของมาเลเซีย แต่ไทยครองตำแหน่งจ้าวเซปักตะกร้อในประวัติศาสตร์ของทั้งซีเกมส์และเอเชียนเกมส์

**ชื่อเรียกต่างๆ:**

ลาว: กะต้อ

มาเลเซีย/อินโดนีเซีย: เซปักรากา (Sepak raga)

อินโดนีเซีย: ราโกทิงกิ (Rago tinggi) เซปัก (cepak) อครากา (akraga)

ฟิลิปปินส์: ซีปา (Sipa)

เวียดนาม: เคาเม (Cau may)

ภาพถ่าย: [CC BY 2.0](https://creativecommons.org/licenses/by/2.0/) [dbgg1979](https://www.flickr.com/photos/dbgg1979/3828500555/in/photolist-dwBgvx-6qEQm8-7yWxAj-8TfBFj-6hwxdA-6hsnzt-6Qjxqp-6Qj4Qg-6QoAFw-dwGKgb-djWdhN-dwBfNt-8TfBT7-6qEQt4-6qK28Y-8TcvkV-8Tcvxk-8TfBX9-8TfBx7-5WyvDF)

**6. ชินโลน (Chinlone)**

*ชินโลน*คือ*เซปักตะกร้อ*ในรูปแบบที่ไม่ใช่การแข่งขันนั่นเอง ถือเป็นทั้งกีฬาและการร่ายรำ มีการเล่นเป็นครั้งแรกในซีเกมส์ปี 2558 ที่เนปิดอว์ เมียนมา หลังจากนั้นกลายเป็นส่วนหนึ่งของ*เซปักตะกร้อ*

**7. ลูกขนไก่ (Shuttlecock)**

 ดังที่คุณคงสังเกตเห็นแล้ว ณ ตอนนี้ บรรดาเจ้าภาพซีเกมส์มีแบบแผนที่จะแนะนำกีฬาใหม่ๆ เข้ามา เพราะเจ้าภาพได้รับสิทธิที่จะเสนอกีฬาใหม่ได้หนึ่งอย่างโดยไม่สำคัญว่าจะรู้จักกันแค่ไหน หรือถอดออกได้หนึ่งอย่างโดยไม่สำคัญว่าจะเป็นที่นิยมเพียงใด นี่เป็นส่วนสำคัญของยุทธศาสตร์ที่จะช่วยให้ประเทศเจ้าภาพเพิ่มโอกาสทำเหรียญให้ได้มากขึ้น

ซีเกมส์ปี 2546 มีการบรรจุการเดาะลูกขนไก่เป็นกีฬาชิงเหรียญ กีฬานี้กลับมาครั้งเดียวในซีเกมส์ปี 2552 ที่เวียงจันทน์ ลาว แม้ว่าจะมีต้นกำเนิดที่จีน กีฬานี้ก็ได้รับความนิยมมากในเวียดนามและกัมพูชา

คำว่า ‘ลูกขนไก่’ นี้ชวนให้สับสน เนื่องจากคำนี้ก็ใช้ในแบดมินตัน แต่ว่านี่คือชื่อทางการสำหรับกีฬานี้ เราอยากจะเรียกมันว่า ฟุตแบดมินตัน เพราะฟังดูก็นึกภาพได้ทันทีว่าเล่นกันยังไง เช่นเดียวกับ*เซปักตะกร้อ* ผู้เล่นสามารถใช้ส่วนต่างๆ ของร่างกายยกเว้นมือในการเลี้ยงลูกขนไก่ให้ลอยไปมา

**ชื่อเรียกต่างๆ:**

เวียดนาม: ดาเคา (Da cau)

มาเลเซีย: เซปักบูลัวยัม (Sepakbuluayam)

อินโดนีเซีย: เซปักเคนจิ (Sepakkenci)

ฟิลิปปินส์: ลารองซีปา (Larongsipa)

ภาพถ่าย: [CC BY 2.0](https://creativecommons.org/licenses/by/2.0/) [KandukuruNagarjun](https://www.flickr.com/photos/nagarjun/8043349903/in/photolist-JWCJS6-dfLgGB-dfLjCb-nPkB16" \t "_blank)

**เกร็ดเล็กเกร็ดน้อยเกี่ยวกับซีเกมส์:**

* อาเซียนพาราเกมส์เป็นมหกรรมกีฬาสำหรับนักกีฬาพิการในเอเชียตะวันออกเฉียงใต้ จัดตามหลังซีเกมส์ทุกครั้งตั้งแต่ปี 2544
* ไม่มีการจำกัดจำนวนชนิดกีฬาชิงเหรียญในซีเกมส์อย่างเป็นทางการ
* มีการเปิดตัวกีฬาน้ำแข็งในซีเกมส์ปี 2560 ที่กัวลาลัมเปอร์ ในหมู่สมาชิก 10 ประเทศของอาเซียน มีฟิลิปปินส์กับไทยเท่านั้นที่เคยเข้าร่วมโอลิมปิกฤดูหนาว
* นักกีฬาที่คว้าเหรียญทองซีเกมส์ได้มากที่สุดคือ จอซลิน เยียว ราชินีนักว่ายน้ำของสิงคโปร์ ที่ได้ถึง 60 เหรียญ เป็นเหรียญทอง 40 เหรียญ

***ที่มา:***Ari Vanuaranu**. 2019. ‘7 Sports That Are Unique to Southeast Asia’.** *The ASEAN Post (6 May 2019).* [https://theaseanpost.com/article/7-sports-are-unique-South-East-asia](https://theaseanpost.com/article/7-sports-are-unique-southeast-asia).(Accessed 28 May 2019).

สื่อการเรียน 2**:** ภาพจิตรกรรมฝาผนังของวัดพระแก้วแสดงการเล่นเซปักตะกร้อ



***ที่มา:***Gerland, Tim. Sepak Takraw at Wat Phra Kaew. https://www.flickr.com/photos/anothersaab/3369938509

[Will either need to get permission or go to Wat PhraKaew to take a photo!Not so difficult for UNESCO Bangkok!]

*คำถาม:*

1. นักเรียนรู้หรือไม่ว่าภาพจิตรกรรมฝาผนังนี้อยู่ที่ไหน?
2. นักเรียนเห็นอะไรในภาพ? นักเรียนคิดว่าภาพจิตรกรรมฝาผนังนี้แสดงอะไร?

**สื่อการเรียน 3: ข้อความยกมาจากจดหมายเหตุมลายู (*Sejarah Melayu)***

นี่คือเรื่องราวของ ราจา มูฮัมหมัด และ ราจา อาห์หมัด ลูกชายของสุลต่านมานเซอร์ ชาห์ [แห่งมะละกา] เมื่อทั้งสองโตเป็นหนุ่ม สุลต่านมานเซอร์ ชาห์ ตั้งใจที่จะให้ราจา มูฮัมหมัด สืบทอดบัลลังก์ เนื่องจากเป็นลูกคนโปรด วันหนึ่ง ราจา อาห์หมัด และราจา มูฮัมหมัด ออกไปขี่ม้าเล่น ก็เผอิญว่าในเวลาเดียวกันนั้น ตุน เบซาร์ ลูกชายของเบนดาฮารา ปาดูกา ราจา ก็กำลังเล่น*เซปักรากา*บนถนนกับวัยรุ่นจำนวนหนึ่ง เมื่อราจา อาห์หมัด และราจา มูฮัมหมัด ขี่ม้าผ่าน ตุน เบซาร์ ก็พอดีได้ลูกตะกร้อและเตะไปโดนผ้าโพกศีรษะของราจา มูฮัมหมัด จนกระเด็นหลุดออกไป แล้วราจา มูฮัมหมัด ก็พูดว่า “ผ้าโพกศีรษะหล่นไปแล้ว” จากนั้นชายผู้ถือขันหมากพลูก็ปราดเข้ามาแทงตุน เบซาร์ ตรงหัวใจซึ่งทำให้เขาขาดใจตายทันที

ที่มา: *The Malay Annals*, translated by Brown, C.C. from MS Raffles No. 18. 2009 reprint, pp. 97-98.Selangnor: MBRA.

หมายเหตุ:

1. สุลต่านมานเซอร์ ชาห์ (เสียชีวิต พ.ศ. 2020) ปกครองมะละกาตั้งแต่ปีพ.ศ. 2002 ถึง 2020 ในช่วงที่เขามีอำนาจ ดินแดนบนคาบสมุทรมลายูและสุมาตราตะวันออกจำนวนมากอยู่ภายใต้อำนาจของมะละกา
2. ราจา มูฮัมหมัด (พ.ศ. 1998 – 2018) เป็นสุลต่านคนแรกของปาหังจากปีพ.ศ. 2013 ถึง 2018 เขาถูกเนรเทศมาเป็นการลงโทษจากการที่เขาฆ่าตุน เบซาร์ และต่อมาได้รับการแต่งตั้งเป็นสุลต่านแห่งปาหัง
3. ราจา อาห์หมัด (เสียชีวิต พ.ศ. 2055) พี่ชายของราจา มูฮัมหมัด เป็นสุลต่านคนที่สองของปาหังที่ปกครองตั้งแต่ปีพ.ศ. 2018-2038
4. เบนดาฮารา ปาดูกา ราจา ตุน เปรัก (เสียชีวิต พ.ศ. 2041) เป็นเบนดาฮารา (หรือนายกรัฐมนตรี) ที่มีชื่อเสียงมากที่สุดของรัฐสุลต่านแห่งมะละกา ตั้งแต่ปีพ.ศ. 1999 ถึง 2041 เขารับใช้สุลต่านสี่คน (สุลต่านมานเซอร์ ชาห์ เป็นคนที่สอง) เขาไม่ได้ต้องการแก้แค้นสำหรับการฆ่าตุน เบซาร์ แต่ขอให้ราจา มูฮัมหมัด ไปเป็นสุลต่านที่อื่น ความตายของเขาถูกถือเป็นจุดเริ่มต้นของการเสื่อมถอยของอาณาจักรมะละกา

*คำถาม:*

1. ข้อความที่ยกมานี้บอกอะไรกับนักเรียนบ้างเกี่ยวกับ*เซปักตะกร้อ* (หรือเซปักรากา) ในศตวรรษที่ 15?
2. นักเรียนสรุปอะไรได้บ้างจากเรื่องราวนี้?

**สื่อการเรียน 4: กีฬาตะกร้อ**

กีฬาที่ไม่เคยเป็นเรื่องของการแข่งขันโดยตรงมีความเป็นเอเชียตะวันออกเฉียงใต้อย่างโดดเด่นมากที่สุด กีฬาประเภทใช้เท้าเตะอย่างฟุตบอลที่ในมาเลเซียเรียกว่า*เซปักรากา* (*sepak raga)* [“เตะ ตะกร้า”] ในลูซอนเรียก *ซีปา (sipa)* ในพม่าเรียก *ชินโลน (chin-lohn)* คำไทยคือ *ตะกร้อ (takraw)* ได้รับการยอมรับเป็นชื่อสากล กีฬานี้ในปัจจุบันได้รับการปรับให้กลายเป็นการแข่งขันคล้ายวอลเลย์บอลในซีเกมส์ ในศตวรรษที่ 18 มีการเล่นกีฬานี้ในพม่า สยาม และทางใต้ของเวียดนาม ตลอดจนอินโดนีเซีย เนื่องจากแต่ละประเทศเหล่านี้ต่างถือว่ากีฬานี้เป็นของตน ไม่ได้ยืมใครมา ก็อาจสันนิษฐานได้กีฬานี้ได้แพร่กระจายไปในภูมิภาคนี้มานานก่อนหน้านั้นแล้ว แต่มีการบรรยายถึงกีฬานี้เป็นครั้งแรกในโลกมลายูในรูปแบบที่เป็นอย่างเดียวกันกับที่เล่นกันมาจนถึงเมื่อไม่นานมานี้

ถึงแม้มีการเล่น*ตะกร้อ*ในกัมพูชาและตอนใต้ของเวียดนาม แต่ก็ปรากฏว่ามีรูปแบบที่ผิดแผกออกไปบ้างในบริเวณปากแม่น้ำโขงในปลายศตวรรษที่ 18 ลูกตะกร้อหวายถูกแทนที่ด้วยลูกขนไก่ที่เป็นลูกหนังหุ้มด้วยเชือก ถ่วงน้ำหนักด้วยเหรียญเงินจีนและติดขนไก่ยาวสามชิ้น วัตถุนี้ร่วงลงมาเนิบช้าพอที่จะให้ผู้เล่นได้จังหวะกระโดดลอยตัวเตะอย่างที่นักตะกร้อโปรดปราน ในสุมาตรา ชวา และสุลาเวสี มีการใช้ลูกขนไก่ที่เอาขนไก่ไปติดไม้ไผ่แท่งเล็กๆ บางทีก็มีการเล่นด้วยการใช้ไม้ตีให้ลอยไปมา ในรูปแบบนี้ มีความคล้ายกับเกมของชาวยุโรปที่เป็นบรรพบุรุษของแบดมินตัน คือ แบทเทิลดอร์และชัทเทิลค็อค (battledore และ shuttlecock) และอาจช่วยอธิบายได้ถึงการที่ชาวเอเชียตะวันออกเฉียงใต้คึกคักกับแบดมินตันสมัยใหม่กันมาก

***ที่มา***: Reid, A. 1988.*Southeast Asia in the Age of Commerce 1450-1680; Volume One: The Lands below the Winds. New Haven and London: Yale University Press.*  pp. 199 - 201

*คำถาม*:

1. ผู้เขียนมีความเห็นอย่างไรต่อ*เซปักตะกร้อ*ในฐานะกีฬา?
2. มีความเชื่อมโยงระหว่าง*ตะกร้อ*และแบดมินตันสมัยใหม่ตามที่ผู้เขียนกล่าวถึงอย่างไร? นักเรียนเห็นด้วยหรือไม่?

**สื่อการเรียน 5: การจัดอันดับทีมชาติเซปักตะกร้อของโลกในปี 2560 (สำหรับครูใช้อ้างอิง)**

|  |  |  |
| --- | --- | --- |
| อันดับ | ทีมชาย | ทีมหญิง |
| 1 | ไทย | ไทย |
| 2 | มาเลเซีย | เวียดนาม |
| 3 | สิงคโปร์ | มาเลเซีย |
| 4 | อินโดนีเซีย | ญี่ปุ่น |
| 5 | เกาหลี | เกาหลี |
| 6 | เมียนมา | อินโดนีเซีย |
| 7 | ญี่ปุ่น | อินเดีย |
| 8 | อินเดีย | เมียนมา |
| 9 | บรูไน | จีน |
| 10 | สหรัฐอเมริกา | กัมพูชา |
| 11 | จีน | ฟิลิปปินส์ |
| 12 | อิหร่าน | ปากีสถาน |
| 13 | ฟิลิปปินส์ |  |
| 14 | เยอรมัน |  |
| 15 | ลาว |  |
| 16 | เวียดนาม |  |
| 17 | ไทเป |  |
| 18 | ฝรั่งเศส |  |
| 19 | กัมพูชา |  |
| 20 | ศรีลังกา |  |
| 21 | สวิตเซอร์แลนด์ |  |
| 22 | บังคลาเทศ |  |
| 23 | ออสเตรเลีย |  |
| 24 | ปากีสถาน |  |

***ที่มา***: http://www.sportstract.com/sepak-takraw-world-ranking-2015-indian-teams-7th-8th-positions/ (เข้าถึงเมื่อ 28 พฤษภาคม 2556)

สื่อการเรียน 6**:** *เซปักตะกร้อ***: ประวัติศาสตร์และมรดก (สำหรับครูใช้อ้างอิง)**

เซปักตะกร้อเป็นหนึ่งในกลเม็ดเคล็ดลับของเอเชียมายาวนาน มักได้รับคำบรรยายว่าเป็นการผสมผสานอย่างน่าตื่นตาของวอลเลย์บอล ฟุตบอล ศิลปะการต่อสู้และยิมนาสติกส์ ในความเป็นจริงเซปักตะกร้อเป็นกีฬาที่ไม่เหมือนกีฬาชนิดอื่น โดยเป็นกีฬาที่ต้องใช้สัญชาติญาณและพลังอย่างน่าทึ่ง เป็นหนึ่งในกีฬาที่เล่นยากที่สุดชนิดหนึ่งของโลก ต้องอาศัยปฏิกริยาโต้ตอบอย่างฉับพลัน การควบคุมที่แม่นยำและความกล้า การกระโดดผาดโผน เซปักตะกร้อจึงเป็นกีฬาที่ให้ความโลดโผนเร้าใจมากที่สุดชนิดหนึ่ง



**รากเหง้าที่มา**

บันทึกทางประวัติศาสตร์ชี้ว่ามีการเล่นกีฬาชนิดนี้ในฉบับแบบแรกๆ ในไทยในศตวรรษที่ 16 ในราชสำนักมลายูหนึ่งศตวรรษก่อนหน้า และกระทั่งในฟิลิปปินส์ บรูไน เมียนมา อินโดนีเซีย และลาว ที่ย้อนไปไกลถึงศตวรรษที่ 11 การถกเถียงเรื่อง “ต้นกำเนิด” บางครั้งก็อาจกระตุ้นให้เกิดอารมณ์พลุ่งพล่าน และมักบดบังความเป็นจริงที่ว่าคุณค่าของกีฬานี้มีปรากฏข้ามพรมแดนประเทศและเดินทางไปพร้อมกับกระแสการเคลื่อนย้ายของวัฒนธรรมเอเชีย เส้นสายทางวัฒนธรรมเหล่านี้มารวมกันในที่สุดในต้นคริสตทศวรรษที่ 1960 ด้วยการกำหนดกติกาการเล่นเซปักตะกร้อขึ้นมาเป็นครั้งแรก กีฬานี้กลายเป็นกีฬาที่มีการแข่งขันชิงเหรียญในกีฬาแหลมทอง (ภายหลังเป็นซีเกมส์) ครั้งแรกในปีพ.ศ. 2508 สหพันธ์เซปักตะกร้อนานาชาติ(ISTAF)ได้รับการก่อตั้งขึ้นในปีพ.ศ. 2531 และได้รับเชิญให้เข้าร่วมขบวนโอลิมปิกในเอเชียนเกมส์ครั้งที่ 10 ที่กรุงปักกิ่งในปีพ.ศ. 2533

**ลีลาการเล่น**

ตลอดระยะเวลาที่ผ่านมา มีการพัฒนาลีลาการเล่นต่างๆ กันไป โดยแต่ละประเทศก็มีแนวทางการเล่นที่โดดเด่นและน่าสนใจของตัวเอง กีฬานี้ส่งเสริมความคิดสร้างสรรและคิดค้นสิ่งใหม่ๆ ท่าเสิร์ฟฮอร์สคิกกับท่าไม้ตายซันแบ็คสไปก์ที่พัฒนาขึ้นในไทยได้รับความนิยมในการแข่งขันของทั้งทีมชายและหญิง ในเวียดนามก็มีท่าเสิร์ฟคาร์ทวีลที่แช่มช้อยและสง่างามและแม่นยำไม่แพ้กัน

เมื่อกีฬานี้แพร่หลายไปในเอเชียและโอเชียเนีย และรุกเข้าไปในถิ่นของฟุตบอลคือยุโรปและทวีปอเมริกา ก็เกิดมีลีลา แนวทางและเทคนิคใหม่ๆ ที่มีที่มาจากมรดกสืบทอดด้านกีฬาของแต่ละประเทศที่แตกต่างกันไป

**เซปักตะกร้อชายหาด**

การสามารถปรับเปลี่ยนได้ตามความเหมาะสมและต้นกำเนิดที่เป็นกีฬากลางแจ้งยังทำให้เซปักตะกร้อเป็นกีฬาบนชายหาดได้เป็นอย่างดีอีกด้วย กลายเป็นกีฬารูปแบบใหม่และได้รับการบรรจุในการแข่งขันเอเชียนบีชเกมส์ครั้งแรกในปีพ.ศ. 2551 ที่บาหลี

**พัฒนาการในระดับนานาชาติ**

การแข่งขันคิงส์คัพในประเทศไทยและคฮีร์ โจฮารี คัพ ในมาเลเซียได้ทำหน้าที่กรุยทางให้กับการพัฒนากีฬานี้ในระดับนานาชาติมาเป็นเวลากว่า 25 ปีมาแล้ว การแข่งขันคิงส์คัพถูกจัดขึ้นโดยสมาคมตะกร้อแห่งประเทศไทยเป็นประจำทุกปี และเป็นการแข่งขันเซปักตะกร้อนานาชาติที่ใหญ่ที่สุดและในทางพฤตินัยก็เป็นสนามแรกในการเข้าสู่วงการของทีมใหม่ๆ

ไม่ว่าจะไปถึงที่ใด เซปักตะกร้อก็จะมีผู้นิยมติดตามอย่างเหนียวแน่นจำนวนหนึ่ง เอเชียตะวันออกเฉียงใต้อาจจะเป็นบ้านเกิดและถิ่นของทีมที่ยอดเยี่ยมที่สุด แต่การแข่งขันระดับภูมิภาคและระดับประเทศต่างๆ มากมายกำลังเกิดขึ้นทั่วโลก ตั้งแต่เซปักตะกร้อสวิสโอเพ่นและชิคเกนส์คัพในเยอรมนี ไปจนถึงจูเนียร์เนชันแนลเซปักตะกร้อแชมเปียนชิพในอินเดียและไทยตะกร้อลีก การแข่งขันที่มีขึ้นแพร่หลายได้สร้างนักกีฬาที่มีความสามารถขึ้นมาจำนวนมาก ในปัจจุบันนี้มีทีมแข่งขันในระดับนานาชาติจากกว่า 25 ประเทศในห้าทวีป



ด้วยการจัดการแข่งขันอิสตาฟเวิร์ลด์คัพขึ้นเป็นครั้งแรกและอิสตาฟซูเปอร์ซีรีส์ ในที่สุด เซปักตะกร้อก็กำลังลงหลักปักฐานในเอเชียตะวันออกและเอเชียใต้ ทวีปอเมริกา ยุโรป และโอเชียเนีย

**ขณะนี้ เป็นครั้งแรกในประวัติศาสตร์ เซปักตะกร้อกำลังจะเป็นกีฬาระดับโลก**

***ที่มา:***International Sepak Takraw Federation. http://www.*Sepak Takraw*.org/about-istaf/*Sepak Takraw*-heritage/

สื่อการเรียน 7**:** ตะกร้อ: กีฬาดั้งเดิมของเอเชียตะวันออกเฉียงใต้ **(**สำหรับครูใช้อ้างอิง**)**

|  |
| --- |
| https://web.archive.org/web/20070710234948im_/http:/www.tatnews.org/emagazine/takraw/001.gif |
| https://web.archive.org/web/20070710234948im_/http:/www.tatnews.org/emagazine/takraw/002.jpg |
| https://web.archive.org/web/20070710234948im_/http:/www.tatnews.org/emagazine/takraw/003.gif |

รวมฟุตบอลกับวอลเลย์บอลเข้าไว้ ผสมด้วยยิมนาสติกส์กับกังฟูนิดหน่อย แล้วเราก็จะได้ส่วนผสมของกีฬาโปรดที่น่าตื่นตาที่สุดอย่างหนึ่งของเอเชียตะวันออกเฉียงใต้ คือ เซปักตะกร้อ

มีการเล่นตะกร้อในรูปแบบต่างๆ มากมายทั่วทั้งภูมิภาค แต่มีพื้นฐานร่วมกันคือ การเลี้ยงลูกตะกร้อกลวงขนาดเท่าผลส้มโอให้ลอยอยู่ในอากาศด้วยการใช้เท้า เข่า ศีรษะ ไหล่ ศอก หรือแทบทุกส่วนของร่างกายยกเว้นมือ

ในไทย มีการเล่นตะกร้อโดยคนทุกวัยตามสนามโรงเรียน สวนสาธารณะ ลาน ถนน ชายหาด หรือที่ใดก็ได้ขอให้มีพื้นที่ว่างเพียงไม่กี่ฟุต สิ่งจำเป็นคือลูกตะกร้อที่ทำจากหวายหรือพลาสติก การเล่นเซปักตะกร้อที่ตื่นตาน่าชมมีตาข่ายด้วยและต้องอาศัยความยืดหยุ่น ความรวดเร็ว พลัง ความตื่นตัวและทักษะผาดโผน

ไม่ว่าจะเรียกว่า ซีปักในฟิลิปปินส์ เซปัก รากาในมาเลเซียดากอในเวียดนามกะต้อในลาว หรือตะกร้อในไทย กีฬาชนิดนี้ก็เป็นสิ่งที่สืบทอดกันมาในเอเชียตะวันออกเฉียงใต้อย่างชัดเจน

**ที่มาและมรดกร่วม**

ต้นกำเนิดของตะกร้อเป็นประเด็นที่มียังคงมีการถกเถียงกันอย่างเข้มข้นในเอเชียตะวันออกเฉียงใต้ หลายประเทศอวดอ้างอย่างภูมิใจว่าเป็นต้นคิดไม่ได้หยิบยืมมาจากที่อื่น แม้ว่าอาจจะไม่มีทางชี้ชัดลงไปได้ว่าตะกร้อเริ่มต้นจากที่ไหนกันแน่ แต่ก็มีความเห็นพ้องกันอยู่บ้างว่ากีฬานี้ถูกนำเข้ามาในเอเชียตะวันออกเฉียงใต้โดยผ่านทางการติดต่อค้าขายกับจีน

ในจีนเมื่อสักสองพันปีก่อน มีการเล่นกีฬานี้ในแบบต่างๆ ที่พัฒนามาจากการออกกำลังกายของทหารในสมัยโบราณที่ทหารจีนพยายามเลี้ยงลูกขนไก่ไว้กลางอากาศด้วยการเตะกันไปมาระหว่างสองคน เมื่อกีฬานี้พัฒนาไปทั่วภูมิภาค ลูกบอลที่ทำจากหนังสัตว์และขนไก่ก็กลายเป็นทำจากหวายที่มีอยู่มากมายในป่าของเอเชียตะวันออกเฉียงใต้

ตะกร้อในฉบับแรกๆ ไม่ได้เป็นการแข่งขันอย่างจริงจังสักเท่าไร แต่เป็นการแสดงทักษะเพื่อการบริหารร่างกาย เพิ่มความคล่องแคล่วและผ่อนคลายแขนขาหลังจากนั่ง ยืนหรือทำงานมาเป็นเวลานาน

**พัฒนาการของตะกร้อ**

ในไทย ภาพจิตรกรรมฝาผนังที่วัดพระแก้วในกรุงเทพฯ แสดงภาพหนุมานเตะตะกร้อในวงทหารลิง บันทึกประวัติศาสตร์อื่นๆ กล่าวถึงกีฬานี้ในสมัยของพระนเรศวร (พ.ศ. 2133 – 2148) แห่งกรุงอยุธยา

ส่วนเซปักตะกร้อในฉบับสมัยใหม่ (เซปักแปลว่า ‘เตะ’ ในภาษามลายู และตะกร้อแปลว่า ‘ลูกบอล’ หรือ ‘ตะกร้า’ ในภาษาไทย) เป็นกีฬาที่มีการแข่งขันกันอย่างดุเดือดและเริ่มเป็นรูปเป็นร่างในไทยเกือบ 200 ปีก่อน

ในปีพ.ศ. 2472 สมาคมกีฬาสยามร่างกฎกติกาสำหรับการแข่งขันตะกร้อขึ้นมาเป็นครั้งแรก สี่ปีต่อมา สมาคมดังกล่าวกำหนดให้ใช้ตาข่ายแบบวอลเลย์บอลและจัดการแข่งขันสาธารณะขึ้นเป็นครั้งแรก ภายในเวลาไม่กี่ปี ตะกร้อก็ถูกบรรจุเป็นส่วนหนึ่งในหลักสูตรการศึกษาของโรงเรียนในสยาม

กีฬานี้กลายเป็นขนบประเพณีท้องถิ่นที่ได้รับการยอมรับในคุณค่าจนมีการจัดการแข่งขันตะกร้อในแบบวอลเลย์บอลในงานเฉลิมฉลองรัฐธรรมนูญฉบับแรกของไทยในปีพ.ศ. 2476 หนึ่งปีหลังจากการเปลี่ยนแปลงการปกครอง



|  |  |  |  |  |  |  |
| --- | --- | --- | --- | --- | --- | --- |
| |  | | --- | | https://web.archive.org/web/20070710234948im_/http:/www.tatnews.org/emagazine/takraw/05.jpg | | https://web.archive.org/web/20070710234948im_/http:/www.tatnews.org/images/clear.gif | | https://web.archive.org/web/20070710234948im_/http:/www.tatnews.org/emagazine/takraw/06.jpg | | https://web.archive.org/web/20070710234948im_/http:/www.tatnews.org/images/clear.gif | | https://web.archive.org/web/20070710234948im_/http:/www.tatnews.org/emagazine/takraw/07.jpg | | ปัจจุบันมีการเล่นเซปักตะกร้อในสนามที่ดัดแปลงจากสนามแบดมินตันคู่ โดยมีตาข่ายสูงห้าฟุตจากพื้นดิน แต่ละทีมหรือ*เรกู(regu)*ประกอบด้วยผู้เล่นสามคนในตำแหน่งหน้าซ้าย หน้าขวาและหลังที่เป็นผู้เสิร์ฟ ในการเริ่มเล่น ผู้เล่นด้านหน้าโยนลูกตะกร้อให้ผู้เสิร์ฟหรือเตกอง(*tekong*)ที่จะเตะลูกตะกร้อข้ามตาข่ายด้วยท่ากังหันลม กติกาพื้นฐานและการนับคะแนนคล้ายกับวอลเลย์บอล โดยแต่ละทีมจะสัมผัสลูกตะกร้อได้มากที่สุดสามครั้งเพื่อส่งลูกข้ามตาข่ายกลับไปฝั่งตรงข้ามโดยไม่ให้ตกพื้น ทีมที่ทำได้ 15 หรือ 21 แต้มก่อน (ขึ้นกับกติกาที่ใช้) เป็นฝ่ายชนะในเซ็ตนั้น ทีมที่ชนะสองเซ็ตเป็นผู้ชนะการแข่งขัน  ผู้ชมรู้สึกทึ่งเมื่อผู้เล่น (พร้อมตัวบล็อกของฝ่ายตรงข้าม) กระโดดลอยตัวขึ้นไปโดยลำตัวขนานกับพื้นดินแล้วใช้เท้าฟาดลูกตะกร้อข้ามตาข่ายด้วยท่ากรรไกร แล้วก็กลับลงมายืนบนพื้นด้วยเท้าข้างเดียวกันนั้น ที่น่าทึ่งที่สุดคือ ท่าโรลสไปก์(roll spike) ที่ผู้เล่นกระโดดลอยตัวและใช้เท้าฟาดลูกตะกร้อข้ามไหล่อีกด้านหนึ่งไป กับท่าซันแบ็ค(sunback) หรือสติงเรย์สไปก์(stingray spike)ที่เป็นท่ากรรไกรคล้ายกันแต่ฟาดลูกตะกร้อผ่านไหล่ข้างเดียวกัน แต่ท่าที่ร้ายกาจที่สุดน่าจะเป็นลูกเสิร์ฟหลังเท้าของสืบศักดิ์ ผันสืบของไทยที่ได้รับการยกย่องว่าเป็นนักเซปักตะกร้อที่เก่งที่สุดในโลก สืบศักดิ์สร้างความมึนงงให้กับคู่ต่อสู้เป็นเวลาหนึ่งทศวรรษด้วยการเสิร์ฟอย่างรวดเร็วรุนแรงด้วยหลังเท้า |

รูปแบบการเล่นอื่นๆ ที่ผาดโผนน้อยกว่าแต่แสดงทักษะที่น่าประทับใจกว่าก็มีอย่างเช่น ตะกร้อวงที่มีผู้เล่นห้าถึงเจ็ดคนยืนเป็นวงกลมและพยายามเลี้ยงลูกให้ลอยอยู่ในอากาศให้นานที่สุดเท่าที่จะทำได้ มีการให้คะแนนตามความยากง่ายของท่าที่ใช้  


|  |
| --- |
| https://web.archive.org/web/20070710234948im_/http:/www.tatnews.org/emagazine/takraw/03.jpg |
|  |
| https://web.archive.org/web/20070710234948im_/http:/www.tatnews.org/emagazine/takraw/01.jpg |

ตะกร้อลอดบ่วงหรือลอดห่วง คล้ายๆ กับตะกร้อวง โดยเฉพาะลีลาการเล่นที่สวยงามเหมือนบัลเลต์และการเน้นความคิดสร้างสรรค์ โดยเป้าหมายของการเล่นคือการให้ลูกตะกร้อเข้าไปในตาข่ายผ่านทางบ่วงหรือห่วงสามอันที่ประกบกันในรูปสามเหลี่ยมและห้อยสูงจากพื้นประมาณห้าหรือหกเมตร แต่ละทีมจะมีเวลาประมาณ 20 หรือ 30 นาทีในการส่งลูกตะกร้อให้เข้าไปอยู่ในตาข่ายให้มากครั้งที่สุดและสวยงามที่สุดเท่าที่จะทำได้ เช่นเดียวกับตะกร้อวง มีการให้คะแนนตามความยากง่าย ดังนั้นผู้เล่นก็ต้องงัดท่าเด็ดๆ ออกมาอย่างเช่นท่าโดดไขว้ขาและท่าสวยงามอื่นๆ เช่น เตะจากข้างหลังหรือด้วยฝ่าเท้า ตลอดจนการใช้ศอก ไหล่และหน้าผาก

ในไทย ตะกร้อลอดห่วงมักนิยมเล่นกันตามงานเทศกาลและงานวัด ลีลาการเล่นมักดึงดูดความสนใจของผู้คนรอบข้าง ต่างจากเซปักตะกร้อที่โดยมากเป็นคนหนุ่มสาว เซียนตะกร้อลอดห่วงและตะกร้อวงมักเป็นคนสูงวัย

**แข่งกับความทันสมัย**

ในไทย ความสนใจในตะกร้อถูกบดบังไปค่อนข้างมากโดยความนิยมที่เพิ่มมากขึ้นของฟุตบอลยุโรปและอิทธิพลทันสมัยอื่นๆ แต่ตะกร้อก็ยังมีสถานะพิเศษอยู่ในวัฒนธรรมไทย โรงเรียนและมหาวิทยาลัยไทยยังคงสอนตะกร้อในวิชาพละศึกษา และสามารถพบได้เกือบทั่วไปในประเทศเนื่องจากไทยเป็นผู้คิดค้นกีฬาตะกร้อในรูปแบบสมัยใหม่และเป็นจ้าวแห่งกีฬาชนิดนี้ในโลกในช่วงหนึ่งหรือสองทศวรรษที่ผ่านมา ก็เป็นเหตุให้เชื่อได้ว่าไทยก็จะยังคงครองความเป็นจ้าวแห่งตะกร้อต่อไปในอีกหลายปีข้างหน้า

**ตะกร้อในเอเชียตะวันออกเฉียงใต้ในปัจจุบัน**

ในมาเลเซียซึ่งเป็นคู่แข่งตะกร้อหลักของไทย *เซปักรากา(sepak raga)*เป็นกีฬาประจำชาติ ประเทศนี้ก็มีประวัติศาสตร์เกี่ยวกับตะกร้อที่เต็มไปด้วยผู้คนและเหตุการณ์สำคัญมากมาย ฮามิด ไมดิน (Hamid Maidin)“บิดาแห่งตะกร้อสมัยใหม่” ของมาเลเซีย ได้รับการยกย่องว่าเป็นผู้ริเริ่มการเล่นและกติกาแบบวอลเลย์บอลในช่วงสงครามโลกครั้งที่สอง ในช่วงเวลาใกล้เคียงกันกับพัฒนาการในไทย

ส่วนแง่มุมทางจิตวิญญาณของกีฬานี้อาจเห็นได้ชัดเจนที่สุดในเมียนมา (พม่า) เทศกาล*วะโซชินลอน*หรือเทศกาลลูกบอลไม้ไผ่ มีขึ้นทุกปีใกล้วัดมหามัยมุนีในเมืองมัณฑะเลย์ มีทีม*ชินลอน*นับร้อยทีมเข้าร่วมโดยผู้เล่นจะสักการะบูชาพระพุทธรูปประจำวัดด้วยดอกไม้ ธูป เทียน และจีวร การเล่นจะดำเนินไปพร้อมกับการบรรเลงของวงมโหรี และจังหวะและท่วงทำนองของดนตรีจะเปลี่ยนไปตามจังหวะการเล่น

**ตะกร้อสู่ความเป็นนานาชาติ**

ในปีพ.ศ. 2503 ตัวแทนจากมาเลเซีย สิงคโปร์ อินโดนีเซีย ลาวและไทยประชุมกันที่กัวลาลัมเปอร์ มาเลเซีย เพื่อกำหนดมาตรฐานกติกาและข้อบังคับของกีฬานี้ พวกเขาประนีประนอมและตั้งชื่อกีฬานี้อย่างเป็นทางการว่าเซปักตะกร้อ แล้วยังก่อตั้งสหพันธ์เซปักตะกร้อเอเชีย(Asian SepakTakraw Federation หรือ ASTAF) และแปลกฎกติกาเป็นภาษาอังกฤษ เป็นการเตรียมการสำหรับการแข่งขันนานาชาติครั้งแรกที่จัดขึ้นที่มาเลเซียในปีพ.ศ. 2508 ในการแข่งขันกีฬาแหลมทองหรือเซียปเกมส์ที่กลายมาเป็นซีเกมส์ในปัจจุบัน

เหตุการณ์เหล่านี้ปูทางสู่การเติบโตในระดับนานาชาติของกีฬาตะกร้อ แต่การเปลี่ยนจากลูกตะกร้อหวายที่มักแตกและบิดเบี้ยวเป็นพลาสติกสังเคราะห์ที่มีมาตรฐานเป็นจุดสำคัญที่ทำให้ความนิยมในกีฬาตะกร้อพุ่งขึ้นอย่างแรง

ในพ.ศ. 2533 เซปักตะกร้อได้รับการบรรจุเข้าไปในการแข่งขันเอเชียนเกมส์ที่ปักกิ่ง ผู้หญิงได้มีส่วนร่วมในการแข่งขันกีฬานี้ในการแข่งขันตะกร้อหญิงครั้งแรกที่ไทยในปีพ.ศ. 2540 ในการแข่งขันซีเกมส์ที่มะนิลาเมื่อเดือนธันวาคมที่ผ่านมา มีการแข่งขันชิงเหรียญสำหรับตะกร้อลอดห่วง ชายคู่และตะกร้อวงด้วย

ปัจจุบัน มากกว่า 20 ประเทศมีสมาคมตะกร้อระดับประเทศโดยมีตัวแทนอยู่ในคณะกรรมการของสหพันธ์เซปักตะกร้อนานาชาติ (International SpeakTakraw Federation หรือ ISTAF)

**ตะกร้อเอเชีย มองอนาคต**

เกือบทั้งทศวรรษที่ผ่านมา ไทยครองความเป็นจ้าวในการแข่งขันตะกร้อนานาชาติ โดยชนะการแข่งขันสำคัญๆ เกือบทั้งหมด มาเลเซียพลิกกระแสได้ในซีเกมส์ 2548 ที่มะนิลา ไทยกับมาเลเซียจะยังคงเป็นทีมที่คว้าชัยชนะอยู่ต่อไปในอนาคตอันใกล้ แต่ทีมตะกร้อแกร่งอื่นๆ อย่างเมียนมา เกาหลีใต้ สิงคโปร์และเวียดนามก็ไล่ตามมาติดๆ

ตะกร้อเป็นหนึ่งในกีฬาที่เติบโตเร็วที่สุดในเอเชียและทั่วโลกในทั้งชายและหญิง ท่าเล่นผาดโผน การบิดตัวกลางอากาศและความฉับไวในการเล่นจะยังคงสร้างความตื่นตาให้กับผู้ชมทั่วโลกต่อไป บางทีอาจเป็นแค่เรื่องของเวลาเท่านั้นกว่าที่กีฬาโปรดของเอเชียตะวันออกเฉียงใต้จะได้เข้าไปครอบครองตำแหน่งอันควรคู่เคียงข้างกีฬาชนิดอื่นๆ ในมหกรรมกีฬาโอลิมปิก

**เกี่ยวกับผู้เขียน**  
**ชอว์น เคลลีย์***ชอว์น เคลลีย์ (Shawn Kelley) อยู่อาศัยและทำงานในเมืองไทยมาเป็นเวลาสิบปี เขาได้เขียนบทความและงานวิจัยเกี่ยวกับประเด็นการพัฒนาในภูมิภาคลุ่มน้ำโขงที่มหาวิทยาลัยเชียงใหม่และเขียนให้กับสิ่งพิมพ์หลายฉบับในเอเชีย เขายังได้เขียนเกี่ยวกับดนตรี วัฒนธรรมและสังคมไทยอยู่เรื่อยๆ เขาใช้ชีวิตช่วงแรกที่แกลลัพ นิวเม็กซิโก และคลีฟแลนด์ โอไฮโอ ก่อนเข้าเรียนในมหาวิทยาลัยฮาวายที่มาโนอา และจบปริญญาโทรัฐศาสตร์ด้านเอเชียตะวันออกเฉียงใต้ศึกษา*

***ที่มา:***Kelley, Shawn. n.d. ‘*Takraw*: A Traditional Southeast Asian Sport’. *Tourism Authority of Thailand e-Magazine*. https://web.archive.org/web/20070710234948/http:/www.tatnews.org/emagazine/2813.asp

**สื่อการเรียน 8: ผู้หญิงใน*เซปักตะกร้อ***



***ที่มา:*** Women's Team Regusemifinal of sepaktakraw at Asian Games, <http://www.xinhuanet.com/english/2018-08/22/c_137410014.htm>



***ที่มา***:https://english.vov.vn/sports/female-sepak-takraw-team-adds-one-silver-to-vietnams-medal-tally-357238.vov

แบบฝึกหัด 1**:** นี่คือกีฬาอะไร?

ชื่อ - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ระบุชื่อกีฬาแต่ละชนิดต่อไปนี้ เขียนลงในช่องว่าง

|  |  |  |  |
| --- | --- | --- | --- |
| https://encrypted-tbn1.gstatic.com/images?q=tbn:ANd9GcQ3R2jTGCHFn7jYZuf3zm0yAIsHMJ2-jRjip-y6Q42JED2wcElG9g | | http://images.clipartpanda.com/soccer-clip-art-clipart-soccer-player-512x512-fc0c.png | |
| 1. | | 2. | |
| https://encrypted-tbn3.gstatic.com/images?q=tbn:ANd9GcRxBKKz27wAPKd4Yd3V5lZsFpGXep8swS-Nj4Et41ueGRuNBDm9xw | | Image result for sepak takraw images | |
| 3. | | 4. | |
| Image result for basketball images | Image result for baseball images | | Image result for kickboxing images |
| 5. | 6. | | 7. |

แบบฝึกหัด 2**:** *เซปักตะกร้อ*คืออะไร?

อ่านข้อความต่อไปนี้และตอบคำถามข้างล่าง

เซปักตะกร้อเป็นกีฬาที่เล่นกันทั่วทั้งเอเชียตะวันออกเฉียงใต้ มีชื่อเรียกต่างๆ กัน เช่น *เซปักรากา (****sepak raga)* ในมาเลเซีย** *เคาเมลิน (****cau may lin)* ในเวียดนาม** ซีปา (**sipa) ในฟิลิปปินส์ และกะต้อ** (***ka-taw)* ในลาว อุปกรณ์ที่ใช้ในการเล่นมีตะกร้อและตาข่าย ผู้เล่นสามารถใช้ได้แต่ศีรษะ หน้าอกและเท้าในการสัมผัสลูกตะกร้อ กีฬานี้สามารถเล่นได้ทั้งกลางแจ้งและในร่ม**

ทีม*เซปักตะกร้อ* เรียกว่า*เรกู (regu)* แต่ละเรกูประกอบด้วยผู้เล่นสามคน ผู้เล่นที่อยู่ด้านหลังเรียกว่า*เตกอง* *(tekong)* เกมเริ่มต้นเมื่อ*เตกอง*เสิร์ฟลูกและผู้เล่นสามารถเคลื่อนไปได้ทั่วสนาม ไม่อนุญาตให้ใช้มือและผู้เล่นแต่ละคนสามารถสัมผัสตะกร้อได้หนึ่งครั้งก่อนข้ามตาข่าย ในการส่งตะกร้อข้ามตาข่ายผู้เล่นสามารถใช้ทุกส่วนของร่างกายยกเว้นตั้งแต่หัวไหล่ไปจนถึงนิ้ว การแข่งขันมีสามเซ็ต เซ็ตละ 21 คะแนน ฝ่ายที่ชนะสองเซ็ตคือผู้ชนะการแข่งขัน

***ที่มา***: Sportsmatik. n.d. <https://sportsmatik.com/matik-sports-corner/sports-know-how/sepak-takraw> (เข้าถึงเมื่อ 20 มิถุนายน 2559)

1. *เซปักตะกร้อ*มีชื่อเรียกว่าอะไรใน:
   1. มาเลเซีย: \_\_\_\_\_\_\_\_\_\_\_\_\_\_\_\_\_
   2. เวียดนาม: \_\_\_\_\_\_\_\_\_\_\_\_\_\_\_\_\_\_
   3. ฟิลิปปินส์: \_\_\_\_\_\_\_\_\_\_\_\_\_\_\_\_\_\_\_
   4. ลาว: \_\_\_\_\_\_\_\_\_\_\_\_\_\_\_\_\_
2. ต้องใช้อุปกรณ์อะไรในการเล่น*เซปักตะกร้อ*?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. นักเรียนสามารถเล่น*เซปักตะกร้อ*กับคนอื่นได้อีกกี่คน?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. ส่วนไหนของร่างกายที่ห้ามใช้ในการเล่นเซปักตะกร้อ?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. ถ้านักเรียนเป็น*เตกอง* มีหน้าที่อะไรในการเล่น?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**แบบฝึกหัด 3: เดาอันดับของประเทศ**

ต่อไปนี้เป็นรายชื่อประเทศที่มีสมาค*เซปักตะกร้อ*อย่างเป็นทางการที่เป็นสมาชิกของสหพันธ์เซปักตะกร้อระหว่างประเทศ (ISTAF) ซึ่งก่อตั้งในปีพ.ศ. 2531 ISTAF ได้ทำการส่งเสริม*เซปักตะกร้อ*ในหลายประเทศในโลก และเมื่อมีการเล่นในประเทศต่างๆ เป็นจำนวน 50 ประเทศเป็นอย่างน้อย เ*ซปักตะกร้อ*ก็จะถูกถือว่าเป็นกีฬาสากล

|  |  |  |  |
| --- | --- | --- | --- |
| ประเทศ | สมาคมเซปักตะกร้อก่อตั้งในปีพ.ศ. | ความเป็นมา | อันดับโลกในปีพ.ศ. 2558 |
| สหรัฐอเมริกา | 2539 | สมาคมตะกร้อสหรัฐอเมริกาก่อตั้งขึ้นในแคลิฟอร์เนียหลังจากกีฬานี้ได้รับการรายงานในสื่ออย่างสปอร์ตส์อิลลัสเตรทเตด เอ็มทีวี และซีเอ็นเอ็น ตอนนี้สหรัฐฯ เป็นทีมตะกร้อที่ดีที่สุดทีมหนึ่งนอกเอเชีย ผู้เล่นที่มีชื่อเสียงคนหนึ่งคือ โทนี ออนแทม (Tony Ontam) ที่นำทีมตะกร้อชายคู่ชนะเลิศในการแข่งขันคิงส์คัพ (ดิวิชั่น 2) ในปีพ.ศ. 2558 |  |
| เยอรมัน | ทศวรรษ 1990 | *เซปักตะกร้อ*เริ่มในเยอรมันโดยมีผู้เล่นไม่กี่คนในมหาวิทยาลัยโคโลญจ์และปัจจุบันมีชมรมเซปักตะกร้ออย่างน้อย 7 ชมรมในเยอรมัน ในปีพ.ศ. 2545 มีการจัดการแข่งขันที่เรียกว่าชิคเก้นส์คัพ (Chicken’s Cup) ซึ่งทำให้กีฬานี้ได้รับความสนใจเป็นอย่างมากโดยมีทีมจากมาเลเซีย อิหร่าน และยุโรปเข้าร่วม เยอรมันเคยได้เหรียญทองในการแข่งขันคิงส์คัพสำหรับทีมชายในดิวิชั่น 2 |  |
| ฝรั่งเศส | 2546 | สมาคมเซปักตะกร้อฝรั่งเศสก่อตั้งขึ้นโดยชาวฝรั่งเศสที่เคยอาศัยอยู่ในเอเชีย ปัจจุบันเป็นหนึ่งในสมาคมที่คึกคักแข็งขันในการร่วมงานกับ ISTAF ในการส่งเสริมกีฬานี้ในยุโรป มีจุดมุ่งหมายเพื่อให้เซปักตะกร้อได้รับการบรรจุเข้าเป็นกีฬาโอลิมปิกส์ การแข่งขันโอเพ่นเดอฟรองซ์ (Open de France) เป็นหนึ่งในการแข่งขันที่ใหญ่ที่สุดในยุโรป |  |
| ออสเตรเลีย | 2534 | ตั้งแต่ปีพ.ศ. 2534 มีการแข่งขัน*เซปักตะกร้อ*ในออสเตรเลีย ทีมออสเตรเลียเข้าร่วมการแข่งขันระหว่างประเทศอย่างต่อเนื่อง เช่น คิงส์คัพ และเวิร์ลด์คัพของ ISTAF ผู้เล่นหลายคนเดินทางมาฝึกฝีมือที่มาเลเซียและไทย |  |
| แคนาดา | 2541 | *เซปักตะกร้อ*ได้รับความนิยมในแคนาดาโดยเป็นผลงานของริค เองเกลส์ (Rick Engels) ที่บุกเบิกและส่งเสริมกีฬานี้ในแคนาดา ริค เองเกลส์ เริ่มทำการส่งเสริมในปีพ.ศ. 2536 และในปีพ.ศ. 2541 ก่อตั้งสมาคมเซปักตะกร้อแคนาดา (STAC) เขาทำหน้าที่เป็นตัวแทนของแคนาดาในกีฬานี้เป็นเวลาหลายปี ตั้งแต่ปี 2542 STAC ได้จัดการแข่งขันระดับประเทศ 10 ครั้งและเข้าร่วมในการแข่งขันระหว่างประเทศมากกว่า 12 ครั้งในเอเชียและยุโรป |  |
| สวิตเซอร์แลนด์ | 2543 | *เซปักตะกร้อ*ได้รับการแนะนำในสวิตเซอร์แลนด์เมื่อชาวสวิสที่เดินทางไปประเทศไทยนำลูกตะกร้อกลับไปด้วยหลังจากติดใจกับกีฬานี้ หนึ่งในผู้ร่วมบุกเบิกคือ เรโต้ โลลิเกอร์ (Reto Loeliger) ที่ก่อตั้งชมรมเซปักตะกร้อสวิตเซอร์แลนด์ ในปี 2543 สวิตเซอร์แลนด์เป็นประเทศยุโรปประเทศแรกที่เข้าร่วมการแข่งขันคิงส์คัพโดยมีผลงานอยู่ในอันดับรั้งท้าย ในปี 2546 พวกเขาเริ่มจัดการแข่งขันสวิสโอเพ่นซึ่งปัจจุบันเป็นการแข่งขันที่ได้รับการยอมรับนับถือ |  |

**คำตอบสำหรับครู:**

สหรัฐอเมริกา – 10

เยอรมัน – 14

ฝรั่งเศส – 18

ออสเตรเลีย – 23

แคนาดา – ไม่ได้รับการจัดอันดับ

สวิตเซอร์แลนด์ – 21